Iritzien talka Tolosa eraikitzeko

Tolosako alkategaien debatea izan zen, atzo, TOLOSALDEKO ATARIAk eta 28 Kanalak antolatuta.

Datozen lau urteek herritarrentzat hartuko duten bidea erabakitzeko eguna izango da maiatzaren 24a. Astebete da jada, hitzordurako alderdi bakoitzak bere kanpainari ekin ziola eta, proposamenen plaza horretan, TOLOSALDEKO ATARIAk eta 28 Kanalak aurrez aurreko debatea antolatu zuten, atzo, Tolosako alkategaien iritziak plazaratzeko.

Ibai Iriarte EH Bilduko alkategaia, Olatz Peon EAJko alkategaia, Jose Ignacio Asensio PSE-EEren alkategaia eta Pello Atxukarro PPren alkategaia izan ziren hizlariak eta, zozketa agindutako hurrenkeraren arabera, ekonomia, hirigintza, osasuna, euskara, kultura, gizarte politikak eta hondakinak izan zituzten hizpide.

Lehen galderatik eredu eta iritziek talka nabaria izan zen, amaitzera doan agintaldia baloratzerakoan.

Oposizioan aritu direnek azken lau urteotako jarrerari tinko eutsi zioten, eta, horrela, Olatz Peonek, Jose Ignacio Asensiok nahiz Pello Atxukarrok «udal gobernuaren ekintzailetasunik eza» nabarmendu zuten, hondakin bilketa sistemaren auzia gaitzestearekin batera.

Ibai Iriartek, berriz, zorroztasun ekonomikoa azpimarratu zuen bere aldetik, «zorra erdira jaitsi eta udala biziberritu» dutela nabarmenduz.

Ordezkari politikoez gain, herriko zenbait eragilek ere hitza hartzeko aukera izan zuten, maiatzaren 24ko hautagaiei aurrez aurreko galderak egiteko.

Horrela, Galtzaundi euskara taldea, Bonberenea, Tolosa Txukun, Tolosa Zero Zabor eta Tolosaldea Osasun Publikoaren Alde koordinakundeak ordezkari bana eraman zuen Topic aretora.

Bi ordu pasatxo hartu zituen eztabaidak eta, Tolosako alkategaien esan guzti-guztiak Twitter bidez ere irakur daitezke, #DBTolosa traolara joz gero.

Debatean jorraturiko gaiek emandako esanetan nabarmenenak dira honakoak, gaur egun Tolosako Udalean alderdi bakoitzak duen ordezkaritzaren araberako hurrenkeran. Gainerako iritziak Twiterren (#DBTolosa) nahiz www.ataria.info-n daude eskuragarri.

Ibai Iriarte (EH Bildu)

Agintaldiko balorazioa

«Ekonomikoki zorrotzak izanez udala biziberritu dugu, zorra erdira jaitsiz eta eta pertsona erdigunean jarriz».

Ekonomiaren sustatzea

«Eskualdearen garapenak integrala izan behar du enpresa motorra sortuz eta, Tolosan, bertako kontsumoa indartu behar da sinergiak osatuz».

Etxebizitza

«Duguna eraberritu behar dugu, etxe hutsak betez eta kurba demografikoa oso kontuan izanez».

Azpiegiturak

«Energia efizientzia herri osora zabaltzeko azpiegiturak ezarriko ditugu, eta San Estebanek ezin du itxaron».

Kultura

«Tolosa sortzailea da berez, dagoen udala dagoela; herri ekimen horiek indartu egin behar dira».

Euskara

«Euskarak komunikazio hizkuntza nagusia izan behar du, non bestela, Tolosaldean ez bada?».

Hondakinak

«Gure sistema eredu da lekua askotan, eta EAJren babesarekin. Errefusa biltzea da gakoa eta helburua beteta ere, noski hobetu behar dugula».

Olatz Peon (EAJ)

Agintaldiko balorazioa

«Inertziaz jokatu dute eta proiektu berri bakarra hondakinen kudeaketa sistemarena izan da».

Ekonomiaren sustatzea

«Krisiak industria asko kaltetu du eta bereziki zaindu behar da, eta Goierri-Buruntzaldea-Tolosaldea indartu behar da merkataritzari dagokionez».

Etxebizitza

«San Estebanen alokairua sustatu nahi dugu eta Gorriti plazan ere etxebizitzak eraiki nahi ditugu».

Azpiegiturak

«Nafarroa etorbidea berrurbanizatu behar da, eta Oria ibaiaren erabilera ere indartu egin behar da».

Kultura

«Tolosa erreferentzia gune da kulturan eta administrazioak lekua eman behar dio horri».

Euskara

«Euskararen erabilera bermatu egin behar da, baina auzia herritarrekin landuz».

Hondakinak

«‘Atez atekoa edo ezer ez’ egin duzue; guk bosgarren edukiontziaren alde egingo dugu eta merkatariei atez atekoa kenduko diegu».

Jose Ignacio Asensio (PSE-EE)

Agintaldiko balorazioa

«Galdutako lau urte izan dira, eta proiektu gehienak aurreko jaurlaritzak sustaturikoak izan dira».

Ekonomiaren sustatzea

«Lehiberrirentzat kanpo finantziazioa bilatu behar da, eta enplegu planak sortu gazteentzat eta 45 urtetik gorakoentzat».

Etxebizitza

«Errentaren araberako alokairu soziala sustatu behar da; ezin du soldataren %30 gainditu».

Azpiegiturak

«Beotibar berritzea beharrezkoa da, eta zezen plazak ere behar handia du; kultura zein kirolari eskaini beharreko gunea da».

Kultura

«Museo eta egitasmoek zailtasunak dituzten garaiotan udalak kanpo erakundeen laguntza bilatu behar du».

Euskara

«Euskaraz bizitzea bermatuta dago, eta gazteleraz soilik bizi direnen eskubideak ere bermatu behar dira».

Hondakinak

«Egungo sistemak ez ditu tolosarren beharrak asetzen eta sistemak baino, kontzientziazio lanak du eragina bilketan».

Pello Atxukarro (PP)

Agintaldiko balorazioa

«Herritarrak kontuan hartu gabe, inposizio politika egin dute lau urteotan».

Ekonomiaren sustatzea

«Ekonomia da esparru garrantzitsuena, eta hortik egiten da gainontzeko jardun guztia; adostasuna bilatzen saiatuko gara beste alderdiekin».

Etxebizitza

«Kooperatibismoa oso aukera ona da etxeak eraikitzeko eta etxe hutsak betetzearena ere bai».

Azpiegiturak

«Renfeko gunean geltoki modal bat egitea proposatzen dugu, aparkaleku gehiago egiteko eremua baliatuz».

Kultura

«Elkarte gastronomikoek Tolosan duten jarduna izugarria da eta udaletik errekonozimendu bat behar dute».

Euskara

«Ez nau kezkatzen, haur guztiek ikasten baitute; komunikabideei behar izanez gero lagundu behar zaie».

Hondakinak

«Birziklatze tasa berdinetara iristeko aukera izanda, zergatik jarri behar dugu sistema polizial bat? Desioan bai, baina moduan ez gaude ados».

Gizarte eragileen galderak

Tolosa Zero Zabor: "2014rako %70eko tasara iristea adostu zenuten 2012an, eta 2016rako, berriz, %85ekoa zen tasa. Zein aurrerapauso emango dituzue horretarako?"

Ibai Iriarte

"Asko hobetu dugu eta, oraindik ere, tartea dugu hobetzeko, auzokonposta eta autokonposta bultzatuz"

Olatz Peon

"Bidea hondakinen inguruko heziketa da, baina gaia eztabaida politiko bilakatu da"

Jose Ignacio Asensio

"%Bilketa tasak %85era iristen ez badira atez atekoa ezarriko du EH Bilduk, hori idatzita dago"

Pello Atxukarro

"Bilduk bizilagunengan ez du konfiantza gehiegi, birziklatzeari dagokionez"

TolosandCo: Udalean Merkataritza Saila sortzeko asmoa azaldu duzue askok. Gure iritzia eta parte hartzea kontuan hartuko duzue horretarako?

Ibai Iriarte

"Argi dugu eskutik joan behar dugula; indargune edo botere ekonomikoa zarete, eta herri bizi baten sustapenerako tresna nagusietako bat"

Olatz Peon

"Tolosako elkartearen lana eredugarria da beste zenbait herritako merkatarientzat, eta udalak hori baliatu beharko luke"

Jose Ignacio Asensio

"Elkarlana ezinbestekoa da, ez dut beste biderik ikusten"

Pello Atxukarro

"Herritarren indarraz baliatu behar dugu, bestela, zertarako ekin zerbaiti?"

Tolosaldea Osasun Publikoaren Alde: "Zer egingo duzue Asuncion klinikako langile-ratio eskasekin nahiz eskualdeko herritarren osasun egoerarekin amaitzeko?"

Ibai Iriarte

"Bi mugarri ditugu: azaroan 2011ko hitzarmena ez berritzen saiatzea da bata, eta legebiltzarrean PSE-EErekin batera lan mahaia osatzeko egin dugun eskaerak aurrera jarraitzea"

Olatz Peon

"Eztabaidaren erdian eriak jarri behar dira, eta Asuncionek jada baditu bi mahai eskualdeko osasuna kudeatzeko"

Jose Ignacio Asensio

"Hitzarmena begiratu egin behar da berriro, eta ESIak eskualdeko zerbitzua nola kudeatuko duen ere argi azaldu beharko lukete"

Pello Atxukarro

"Langileek dena ematen dute, baldintzak hobeak zein okerragoak izan"

Galtzaundi euskara taldea: "Euskararen erabilera %45ekoa da Tolosan, hondakinen bilketa tasa baino askoz ere baxuagoa. Zer egin daiteke erabileraren alde?"

Ibai Iriarte

"Esparruz esparru joan behar da eta, batez ere, eskolaz kanpoko jardueretan eragin behar da; halaber, doakotasuna garrantzitsua da"

Olatz Peon

"Euskarak zeharkako gaia izan behar du sail guztietan eta, normalizazio bidean, publikoa eta pribatua uztartu egin behar dira"

Jose Ignacio Asensio

"Erabileraren alde gauza asko egin dira eta laguntzea ondo dago, baina ez da derrigorrezkoa"

Pello Atxukarro

"Lagundu behar dela uste dut, baina, pertsonen askatasunaren aldekoa naiz, eta ez naiz gai sentitzen inor behartzeko"

Bonberenea: "Nola helduko diozue aspaldidanik datorren Bonberenearen bizirautenari?"

Ibai Iriarte

"Barkamena eskatu behar dugu, gai hau nahi baino gehiago luzatu zaigulako. Baina Plan Orokorra birmoldatzeko onartu berri dugun aldaketak Bonberenea eraikina bera, San Estebanen geratuko dela dio"

Olatz Peon

"Guk zortzi urtetan ez dugu Bonberenea ezabatu, kulturan lan izugarria egiten baitu. Mantendu egin behar da, baina proiektua auzoko bizilagunekin aztertu behar da"

Jose Ignacio Asensio:

"Plan Orokorraren gaian landu beharko da hori, eta gogoa dut gaia sakonago ezagutzeko"

Pello Atxukarro

"Kanpoan jende askok zuei esker ezagutzen du Tolosa, eta merezi duzue arreta, noski"


"La confesión de las cartas-bomba" eta Azpeitia

Irakurri berria dut, igandeko Gara-n La confesión de las cartas-bomba artikulua. Eta barrenak leher ez dakizkidan idazteko beharrean sentitu naiz.

1988-89an Azpeitiko Herri Batasuneko zinegotzia izan nintzen, Mari Karmen Egigurenekin batera. Eta oso gogoan dut zinegotzi izan nintzeneko egun haietako batean (ez dakit 88 edo 89an), udaltzainek emandako informazio baten ondorioz, Mari Karmen Egiguren eta biok garai hartan Juan XXIII auzoan zegoen posta bulegora hurbildu ginela HBko udal taldearen aurkako bonba-gutun bat omen zegoen eta.

Ertzainez inguraturik zegoen gunea eta dena gezurra zela esanez modu txarrean urrunarazi gintuzten Mamen eta biok. Ordurako gaua zen egun hartan.

Baina hara non Roldanek adierazten duen, Gara-k dioenez: "Finalmente las bombas se encuentran, una en la central de Correos de San Sebastian, la otra en Azpeitia o Azkoitia (…)", eta egunkariak gogorarazten duenez, "la declaración fue tan clara que Roldan acabó imputado. Pero el tema ni siquiera fue juzgado".

Zelako kasualitatea! Garaian esan ziguten lehergailu bat zegoela HBko udal taldearen kontra, unean ukatu egin ziguten ertzainek, eta Roldanek aitortu egiten du (eta zinez diotsuet guk ez diogula pertsonaia horri gure bertsioa kontatu...). Ertzainek dena gezurra dela eta urrundu egin gintuzten….

Nork esaten du honetan gezurra, Roldanek eta nik ala ertzainek?

Zergaitik ezkutatu zuen EAJren agintepean zegoen Ertzaintzak gertaera hura? Nork abisatu zien ertzainei han lehergailu bat zegoela? (Roldanek, Galindok ala Corcuerak?). Zer ikerketa egin zuten? Non dago gertaera eta balizko ikerketa haren lekukotasuna?

Urte luze hauetan gertatutakoaren egia osoa jakin behar bada, EAJk GALekin izandako konplizitatea ere jakin egin behar da. Eta Azpeitian gertatutako hau froga garbi bat da, nire uste apaleko.


Negu Festa antolatu dute Giriziako mendizaleek

Igandean izango da. Bedaio-Lizartza ibilbidea egin, eta Negu Festa ospatuko dute Giriziako mendizaleek.

07:30ean aterako dira ikastolako aparkalekutik eta Bedaiora joango dira. Ibilaldia honela egingo dute: Bedaio, Laparmendi (812 m etro), Otsabio (801 metro), eta Lizartza. Ibilbidean zehar gosalduko dute mendizaleek. Hala, guztira bost orduko irteera izango dela kalkulatu dute Giriziako kideek. Eta Lizartzara iristean, bertan bazkalduko dute.

30 euro

Irteeraren prezioa 30 eurokoa da. Amazkar tabernan eta Garmendi txokolategian eman behar dute izena interesdunek.


Hitzek hots onetik txarrera egiten duten dantzaz Segurola

Hitzen dantzaz Iñaki Segurola. Hots onetik txarrera egin ohi duten jauziaz. Txarretik onerakoaz ere bai.

Hitzen dantzaz Iñaki Segurola. Hots onetik txarrera egin ohi duten jauziaz. Txarretik onerakoaz ere bai.

Eider Eibarren ilustrazioa


Asteburuko pilota partiden ordutegiak

Oteiza Pilota Kirol Elkarteko pilotariek datozen egunetan jokatuko dituzten pilota partiden ordutegiak:


Martin Ugalde ipuin lehiaketaren irabazleak


Obra eta zerbitzuen oposaketa deialdiko lehen emaitzak

Obra eta askotariko zerbitzuen –zerbitzu balioanitza eta argiteria zerbitzua probak– oposizio-lehiaketako azterketa teorikoko behin behineko emaitzak ikusgai dituzue udal webgunean. Eta teorikoa gainditu dutenek, otsailaren 28an, ariketa praktikoa egin beharko dute 08:30ean udaletxean.

Ariketa praktikoak, egun osoko iraupena izango du, goizez eta arratsaldez. Hautagaiek ariketa praktikoa egiteko lan arropa egokia eraman beharko dute.

Lehenengo azterketaren erreklamazioa jartzeko epea 3 egunekoa izango da, otsailaren 25erarte. Euskarazko proba idatzia, aldiz, martxoaren 5ean, Donostiako seminarioan –Heriz pasealekua 82– egingo da.


Laugarren jardunaldia jokatuko da, igandean, Asteasun

Igandean, uztailaren 13an, Almitza Sega Elkarteak antolatutako Almitzaren I. Sega Ligako laugarren jardunaldia hartuko du Asteasuk. Txapelketan lehiatzen ari diren segalariak 17:30ean hasiko dira lanean. Almitzaren I. Sega Ligako lan erdiak eginak daudenean Gazteluko Gabirondo anai arrebak dira jaun eta jabe. Hirugarren jardunaldia ekainaren 28an jokatu zen Igorren, eta bi anai arrebak izan ziren azkarrenak. Emakumezkoek 50 metro koadroko saila ebaki behar izan zuten. Zazpi aritu ziren lehian. Atzera ere Marialuixa Gabirondok erakustaldia eman eta azkarrena izan zen. 2 minutu, 31 segundo eta 13 ehunenekotan bukatu zuen lana. Bigarrena Arrate Garin izan zen (02:35,43), eta hirugarrena Ainhoa Mazkiaran altsasuarra (02:40:62). Orain arte jokatutako hiru jardunaldietan egindako lana aintzat hartuz, Marialuixa Gabirondo gazteluarra da liderra, 30 punturekin. Ainhoa Mazkiaranek bigarren postua galdu du Arrate Garinen mesedetan (26 puntu) eta hirugarrena da, 25 punturekin. Gizonezkoetan Altsasun bizi den Bixente Mitxelena oiartzuarra lehiatu zen. Kasu honetan 100 metro koadroko saila ebaki behar zuten gizonek, eta Igorren 22 segalari aritu ziren lehian. Joxe Gabirondo izan zen lehena (02:58,78). Bixente Mitxelena bikain aritu zen, seigarren sailkatuz (03:36,36). Sailkapen orokorrean Joxe Gabirondo da lehena, 86 punturekin. Gaztelukoak hiru puntu ateratzen dizkio Juan Joxe Lizasori. Igorren egindako lan ederrari esker Bixente Mitxelenak gora egin du sailkapen orokorrean eta seigarrena da, 65 punturekin. Igandean laugarren jardunaldia erabakiko da Asteasun. Ea sakandarrek lan ona egin eta sailkapenean gora egiteko aukera duten.


“Datu errealak gura ditugu, eta airean dauden partikulak kaltegarriak diren argitzea”

Arduratuta bizi dute airearen kalitatea San Roke auzoan. Aspaldiko kontua dute, gainera. Airean dauden partikulak osasunerako kaltegarriak diren argitzea eskatzen dute. Herriako Periko Arevalok erantzun die ANBOTOko galderei.

Nola bizi duzue airearen kalitatea San Roken?

Ardura bat badago, oro har. Auzoko eta inguruetako fabrikek isuritakoa arnasten dugu. Hala ere, aspaldiko gaia da. Udalagaz hainbat bider batzartu gara eta Fumbarrigaz protokolo bat sortzen saiatu gara. Gertuen bizi direnek  —Ziritza eta Bustintza kaleetan— etengabe dituzte leihoak zikin, eta bakoitzean kolore bat duen kea ikusten dute. Airean partikularik badagoen, kutsakorrak badiren, ez dakigu.

Hatsa ere sumatu da.

Bai. Baina horren jatorriaz zalantzak ditugu. Horregatik, udalak eta Jaurlaritzak usain hori nondik datorren eta osasunerako kaltegarria den argitzea gura dugu; beraiek dituzte horretarako baliabideak.

Neurgailuak amatatu ote diren susmorik duzue?

San Rokeko eskolan dagoen neurketa-estazioko datuak baino ez ditugu. Izan dira etenak, beti kutsadura mailarik gorenean egon ostean, eta ez dakigu zergatik. Baina duela bi hile jarritako neurgailu berriaren daturik ez dugu. Ikusi liteke pertsonen joan-etorria, baina datuek erakutsiko dute etenik egon den ala ez, eta horren zergatia argitu beharko dute. Datu errealak eta argibideak gura ditugu, eta airean dauden partikulak osasunerako kaltegarriak diren argitzea.


Ipar eskia egitera joango da Amalur taldea, ilbeltzean

LAZKAO // Asteburu bateko eskialdia antolatu du Lazkaoko Amalur mendi elkarteak, urtarrilaren 13-14rako. Somportera joango dira, ipar eskia egitera. Candanchuko aterpe batean hartuko dute ostatu. Izen-emate epea abenduaren 15era arte da (amalur.me@gmail.com).


Doneztebe futbol taldea garaipenaren bidera itzuli da, Aibares mendean hartuta (3-2). Oier Beltranekin egon gara


Bi lagun atxilotu dituzte Belgikan, Parisko atentatuekin harira

Bruselako Molenbeek eta Saint-Josse-Ten-Noode barrutietan bost miaketa egin ditu Belgikako Polizia federalak.

Belgikako Polizia federalak bi lagun atxilotu ditu gaur jihadismoaren kontrako beste operazio batean, herrialde horretako Fiskaltzak ohar batean jakinarazi duenez. Operazioak Parisko atentatuekin zerikusia dute, honen hitzetan.

"Bi lagun galdekatuko dituzte", dio Fiskaltzak banatutako oharrak, bestelako informaziorik eman gabe.

Atxiloketak Molenbeek-Saint-Jean (Brusela erdigunetik gertu dagoena) eta Saint-Josse-Ten-Noode barrutietan egindako bost miaketetan egin dituzte.

Salah Abdeslam Parisko atentatuetan parte hartu omen zuen ekintzailearen eta honi lagundu ei zion Mohamed Abriniren inguruko informazio biltzea zuen helburu operazioak.

Fiskaltzaren arabera, "aparteko gorabeherarik gabe" egin dituzte miaketok.

Igandean beste operazio bat egin zuen poliziak, Abdeslam Molenbeeken ezkutatuta zegoen susmoa baitzuen. Operazioan, baina, ez duten inor atxilotu.

Atentatuak izateko arrisku handia dagoela eta, 3. alerta mailan (lau dira, guztira) dago Belgika. Polizia eta militarrak nonahi daude, eta eskolak eta eraikin publikoetako segurtasuna handitu dute.


Zerkaosteta kaleko zirkulazioa gutxitu egingo du Udalak

Hirigintza Sailak Zerkaosteta kaleko autoen zirkulazioa gutxitzea erabaki du. Kale hasieran dauden piboteak 24 orduz jarrita egotea proposatzen dute, horrela Maalatik Zerkaosteta kalerako trafikoa ezabatzeko. Izan ere, ez da beharrezkoa ikusten trafikoa hortik bideratzea. Erabakiaren berri eman diote Udaltzaingoari eta Obra, Zerbitzu eta Mantenu Sailari, hartutako neurriak indarrean jar ditzaten. Erabaki horrek bat egiten du Udalak alde zaharra oinezkoei begira egokitzeko duen helburuarekin.


Reyes Azkoitia: “Galdu egin da frontoira arratsalde-pasa joateko tradizioa”

Reyes Azkoitia. (Nerea Uranga)

Frontoietan lanean jarduten dutenek sobera ezagutuko dute Reyes Azkoitia (Azkoitia, 1952). Pilotak erabat lotzen du jende asko, eta horietako bat da azkoitiarra. Azken hamarkadetako lana erakusgarri ona da, ordea, pilota ez dela frontoikoa bakarrik erakusteko.

Azkoitiko Martirieta auzoan jaioa, zazpi anai-arrebaren artean seigarrena eta emakume bakarra. Baserrian hazia zara?

Asko ez nintzen hazi, baina bai.

Heldu, orduan, baserri munduan heldu al zinen?

Bai.

Bertako lanetik bizi zineten?

Ni jaio nintzenean, bai; aita eta ama, bai. Anaiak, gero, haziz joan ziren heinean, tailerretan hasi ziren lanean.

Emakumeak sarri ez dira lotzen baserriko lanarekin. Aurreiritzia al da hori?

Jendeak esaten zidan majo mimatuta biziko nintzela etxean, beste sei mutilekin. Mimatuta? Bai zera! Baserriko lan dena egin behar izan dut nik. 11 urterekin bidali ninduten kalera, esnea banatzera. Goizez, lanera joaten nintzen, eta, arratsaldez, eskolara. Gogorra da hori. Hamar litroko esne marmitarekin ibiltzen nintzen; hartu eta laugarren solairuraino igotzen nintzen.

Jarraitu elkarrizketa irakurtzen Gipuzkoako Hitzaren atarian.


Ekonomiaren hazkunde aurreikuspen globala jaitsi du orain OCDEk

Egoerak okerrera egiteko dauden arriskuak handitu direla ohartarazi du Angel Gurria idazkariak

Puntu erdi bat jaitsi du OCDE Ekonomia Lankidetza eta Garapenerako Erakundeak hazkunde aurreikuspen globala. Ez da, oraingo honetan, herrialde aurreratuen zamari zor zaion aldaketa. Txina izan ezik, gorabidean diren herrialdeen ahuleziak eraginda atera du kalkulu berria erakundeak. Elkarteko herrialde guztiak, Esloveniaren salbuespenarekin, atzeraldia gaindituko dute 2014an, nahiz eta hazkunde tasa motelak izango diren.

Aurrera begira zalantza handiak ditu OCDEk. Angel Gurria idazkari nagusiak ohartarazi duenez, okerrera egiteko arriskuak handitu dira azken hilabeteotan, batez ere gorabidean diren herrialdeetan izan diren finantza gorabeheren ondorioz. Hori dela eta, aurrerantzean hartu beharreko erabakiak «zuhur neurtzeko» eskatu die agintari politikoei. Bereziki, AEBetan ekonomiari pizgarriak erretiratzeko epea, modua eta abiadura kontrolatzea exijitu du.

Erritmo oso motela

Azken hamarkadetan izandako atzeraldiekin alderatuz, susperraldiaren erritmoa inoiz baino motelagoa dela ohartarazi du erakundeak. Eurogunean, esaterako, aurtengo erorketa gainditu eta hazkunde positiboa bueltatuko da, baina ez da %2ra iritsiko eta ez du langabezia nabarmen jaistea eragingo.

EBZk diruaren prezioa jaisteko hartu duen erabakia ontzat jo du OCDEk, baina deflazio arriskuari adi egoteko eskatu dio Draghiri.


Abandonatutako zakurrak

Ez duk horrenbesterako, motel! —esan zidan Aldok—. Hik hire burua saltzen duk, hire ideiak, Belinhak bere gorputza besterik ez, maitasuna errentan. Zer duk larriagoa? Santa Martatik alde egitea lortu zian honela. Hik ez dakik zer zuan hura. Ez urik ez argirik eta nekez ahora eramateko ezer. Eta orain poliziak nahiko kontrolatuta zeuzkak paraje haiek, baina duela urte batzuk ezta hori ere. Narkoen eta polizien arteko liskarrak ia egunerokoak, eta errugabeen heriotzak ohikoak. Hartuko al diagu beste bat? Eztarria lehortzen zidak bero heze honek.

Beroa soilik balitz... Garagardo bila joan nintzen. Caipirinhak eta cachaçak fama bai, baina garagardoa bezalakorik...

—Lehengoan erreportaje bat ikusi nian telebistan —segitu zuen Aldok monologoarekin, Brahma botila eskuan—. Caxias do Sul hirian fabela moduko bat sortu ditek abandonatutako zakurrentzat. Baldintzak eskasak dituk, zakur bat ia bestearen gainean bizi duk, eta denentzat jatekoa lortzeko lanak! Hara!, jatorrizko fabeletan bezala! —barre sarkastiko bat ihesi zitzaion—. Horixe besterik ez dituk Belinha eta bere tankeran Santa Martan, Leblonen, Rocinhan eta gainontzeko fabeletan bizi direnak: abandonatutako zakurrak. Nola abandonatutako zakurrak!, okerrago! Begirazak zer egin duten Metro Mangueira fabelako jendearekin! Zorte txarrekoak, gizajo hauek, Maracanatik 500 metrora bizitzea tokatu zitzaiean... Bada, harrapazak! Bitan pentsatu gabe bota ditiztek! Kaleak garbitzeko, badakik, mundialerako! Eta ez poliziaren laztanez lagunduta, preseski! Gorputza saldu? Eta zer? —tragoa hartu zuen—. Gainera, hiri ez zian kobratu, ezta? Zertaz haiz kexu?

Ez nekien zer esan, eta garagardoari lotu nintzaion.

- Hobe diagu lehenbailehen mozkortzea —esan zidan azkenean—. Kolonbiar putaseme horiek txapelketatik kanporatuko gaitiztek...


Defentsa pertsonaleko saioak eskainiko dituzte lehen aldiz

Aurtengo ikasturteari begira antolatu diren kirol jardueretan izena emateko epea astelehenean, irailak 15, zabalduko dela eta eskolak urriaren 1ean hasiko direla jakinarazi dute antolatzaileek.

Berrikuntzen artean, nabarmen daiteke eskoriatzarrek astean hirutan izango dutela spinninga praktikatzeko aukera, goizetan. Orain arte astean bitan egin izan da, eta aurten, hori aldatzea erabaki dute, herritarren eskaera bati erantzunez. Horrez gain, esan bezala, defentsa pertsonaleko eskolak eskainiko dira aurten, lehen aldiz. Gero eta ohikoagoa den pilates ematea ere aztertzen dihardutela diote Goiena Sporteko kirol zerbitzukoek.

Jarduera motak

Jardueren ordutegiari dagokionez, goizetan, hasieran, spinninga eta tonifikazioa praktikatu ahal izango da; eta eguerdietan, spinning beste saio bat emango dute, taldea osatzen baldin bada. Arratsaldeetan, berriz, besteak beste, hirugarren adineko gimnasia, gutxituendako gimnasia, sasoian egoteko gimnasia, spinninga, batuka edo tonifikazioa aukeratu ahal izango dira. Azken horren harira, Goiena Sportek gogora ekarri du iaz ere eskaini zela tonifikazioa eta ez zela talderik eratu. "Jendeak ez du ezagutzen, baina oso jarduera polita da. Beste toki batzuetan, Aretxabaletan bertan, itxaron zerrenda dago hori praktikatu ahal izateko", azaldu dute kirol zerbitzukoek.

Horretaz gain, urtero bezala, igeriketa ere egongo da. Hasiera eta hobekuntza eskolak eskainiko dira, haurrendako eta helduendako. Jarduera guztiak kiroldegian egingo dira, defentsa pertsonala izan ezik.

Eskaera orria

Kirol eskaintzaren gaineko informazio gehiago gura duenak kiroldegian edo www.goienasport.com Interneteko helbidean topatuko du. Kirol jardueretan izena emateko bete behar den eskaera orria kiroldegian utzi beharko da. Esan bezala, irailaren 15ean hasita aurkez daitezke eskaera orri horiek.

Bestalde, Goiena Sportek aurreratu du urriaren erdialderako ekintza berezia antolatu gura dutela. Eskoriatzarrak kiroldegira gertura daitezen egin gura dute esandako kirol ekintza berezia.


Ailegatu da Udaltzaingoarendako ibilgailu berria

Hibridoa da, lehiaketa publiko bidez Eusko Auton erositakoa eta 25.398 euro kostatu dena. Halakoxea da aurrerantzean Udaltzaingoak erabiliko duen ibilgailua. Gaur ekarri dute.

Soraluzeko Udalak eskuratu duen lehen ibilgailu hibridoa da Udaltzaingoak erabiliko duena. Zaharrak 16 urte zituen, eta haren partez ekarri dute: «Ingurumenaren zaintzan pausoak eman behar dira eta Udala eredu izan behar da», azpimarratu du Iker Aldazabal alkateak.

Guztiak berrituta

Azken erosketa horrekin, Udalaren ibilgailu flota guztia berrituta dago.

Izan ere, brigadakoendako pick-up (15.640 euro) eta kamioi bana (9.000 euro) erosi dituzte hilabeteotan. Azken biok bigarren eskukoak.

Guztira, 50.038 euro inbertitu ditu Udalak ibilgailu guztiak berritzen.


ELAk ere onartu du Gipuzkoako papergintzako hitzarmena

ELAk bat egin du Gipuzkoako papergintzaren lan hitzarmenari buruz Adegik beste sindikatuekin lortutako aurre akordioarekin. Langileek KPIren araberako soldata igoera izango dute.

Ostegun arratsaldean iragarri zuen Adegik akordiorako oinarria lortu zuela LAB, CCOO eta UGTrekin. Sektoreko sindikaturik handiena ELA da —ordezkarien %40 ditu—, eta denbora gehiago eskatu zuen proposamena aztertzeko. Gaur goizean eman dio oniritzia, eta "langileen borrokaren" ondorio izan dela ziurtatu du, beren greba iragarpenarekin lortu dutelakoan Adegik soldata igoera onartzea. Edonola ere, ELAk ohartarazi du lan erreformak "arriskuan" jartzen dituela lurraldeetako lan itunak. Erreforma horren ondotik estatuko hitzarmenak indargabetu egin dezake lurralde batekoa, eta lehentasuna ematen die enpresetako itunei ere. Enpresa batzuk estatuko hitzarmena ezartzea "pentsatzen" ari direla esan du ELAk.

LABek, berriz, ziurtatu du akordiorako oinarria ona dela. "Ikusten da borondatea baldin badago enpresako langileei eta enpresari egonkortasuna emango dieten akordio garrantzitsuak egin daitezkeela, patronalak lan erreformak ezartzea eta inposatzea aukeratzen duenean gertatzen denaren guztiz kontra", azaldu du, agiri baten bidez.

Gipuzkoako papergintzako lan hitzarmena 2.000 langile ingururi dagokie, eta lan erreforma onartu zenetik lurraldean izenpetu den lehen ituna da. Hurrengo egunotan egingo diren batzarretan langileek akordiorako oinarria onartuko balute, 2012-2014 epean KPIaren araberako soldata igoera izango dute. Lanaldian ez da aldaketarik izango. Hiru urterako akordioa izan arren, 2016ra arte luzatzeko aukera badago. Enpresa batek ez ezartzea erabakiko balu, Precon negoziatuko dute.


Iturraspek ezingo du Bartzelonaren aurka jokatu

Jokalari zuri-gorriak zaintiratua du belaunean, immobilizatuta dago eta bajan egongo da, horren egoerak onera egin arte.

Ander Iturraspe Athleticeko jokalaria bajan dago, eta bere taldeak datorren igandean Bartzelonaren kontra jokatuko duen partida jokatzeko moduan ez da izango, aurreko igandean Levante UDren aurka jokatu zuten partidan zaintiratua egin baitzuen eskuin belaunean

Talde zuri-gorriak kaleratu duen mediku agiriaren arabera, erdilari bizkaitarrak kolpea hartu zuen artikulazioan, eta horrek zaintiratua eragin zion belaunaren barnealdean, eta isuria eta mina, alboko muskuluetan


Koldo Almandoz zine zuzendaria ez da 'Sipo phantasma' filmaren emanaldian izango

Paradisu Zinema zineklubekoek azaldu dutenez, gaixorik dago Almandoz. Hala eta guztiz, filma emango dute, 21:00etan hasita, Soreasu antzokian.

Gaixorik dagoelako, Koldo Almandoz zine zuzendaria ez da gaurko Sipo phantasma filmaren emanaldian izango. Paradisu Zinema zineklubak iragarrita zuenez, Almandoz Soreasu antzokian izatekoa zen gaur iluntzean, 21:00etatik aurrera, Sipo phantasma filma aurkezten, baina filma emango duten arren, zuzendaria ez da bertaratuko.

Bi astetik behin, ostegunetan, ikus-entzunezko lan bat eskaintzen du Azpeitiko zineklubak, eta, azaroaz geroztik, pertsona ezagunei filmak aukeratzeko parada ematen die Paradisu Zinemakoek.


Bergarako Udalbatzak 2011ko aurrekontuak onartu ditu

Atzo onartu zituzten ez-ohiko bilkura batean Bergarako 2011ko aurrekontuak. Onartutako aurrekontu orokorra 25.096.809 eurokoa da, aurreko urtean baino 450.000 euro inguru gehiagokoa. Udal Gobernu taldearen aldeko botoekin, EAren abstentzioarekin eta EAJren eta PSE-Eeren kontrako botoekin egin zuten aurrera aurrekontuek.

Atzo, Bergaran egin zuten ez-ohiko bilkuran hainbat gai jorratu zituzten: nagusiena eta eztabaidatuena aurrekontu orokorrak. 21.838.433 eurokoa izango da Bergarako Udalaren aurrekontua 2011rako. Mizpirualdera 4.162.128 euro bideratuko dira, Udal Euskaltegira 463.882 eta 395.700 Bergarako Bihargintzara. Beraz, aurrekontu bateratua da 25.096.809 euro.

Aurreko urtearekin alderatuta inbertsioek indarra hartuko dute 2.809.0624 euro bideratuko dituzte horietara; iaz baino %70,3 gehiago. Egingo dituzten inbertsiorik aipagarrienak: Ibaindoko urbanizazioa, Ur kontsortzioko saneamendua eta Auditoriumeko proiektua. Bestalde, hainbat urbanizaziotarako ere bideratuko da dirua, adibidez, herritar askok eskatutako Mayc-eko areka konpontzeko.

Pertsonal gastuak bestalde, iazkoen parekoak dira: 7.075.000 euro. Edozein kasutan puntu horrek zeresan handia eman zuen atzoko saioan. Bestalde, gastu arruntak %2,9 jeitsi egin dira.


«Ez dut inor hil»

Lan saio batera agertu ez zela eta, oker jokatu izana onartu du Carlos Velak, eta barkamena eskatu.Taldearen jardun txarragatik autokritika egin du

Bere erara, baina Carlos Velak atzo eman zuen aurpegia jendaurrean, Zubietako prentsa aretoan. Orain bi aste sua piztu eta apur bat itzalitakoan, alegia. «Denok egiten ditugu hutsak, eta onartzen dut, gaizki jokatu nuen. Damututa nago, eta barkamena eskatzen dut», esan zuen Realeko aurrelari mexikarrak.

Talde txuri-urdinak etxean Levanteren aurka jokatu ondotik, Madrilen ibili zen kontzertu batean ordu txikitan, eta hurrengo eguneko lan saioan kale egin zuen, ondoezik zegoela argudiatuta. Sare sozialetako argazkiek erakutsi zuten zein zen egia. «Edozein pertsonak egin dezake kale bere lanpostuan egunen batean. Ez dut inor hil. Oker jokatu nuen, baina ondorioak onartu ditut. Lehena naiz esaten merezi nuela zigorra».

Ordea, zergatik bi astez itxaron azalpenak jendaurrean emateko? «Ezagutzen nauzue nolakoa naizen. Onean zein txarrean, beti ematen dut aurpegia, zintzotasunez, baina ez zait gustatzen niri buruz prentsan albisteak publikatzea. Hitz egin beharrekoa hitz egin nuen taldekide eta klubarekin, eta kito. Nire bizitza pribatua ahalik eta ezkutuen eramaten saiatzen naiz. Familiagatik, batez ere. Pertsona normal bat bezala bizitzen saiatzen naiz». Hori bai, mexikarraren aferaren harira gauza asko esan da azkenaldian, baina jokalaria ez da minduta sentitu. «Esperientzia daukat jada, eta argitaratu den guztiari ez diot kasurik egin. Bost urte daramatzat Realean, eta ez naiz aldatuko».

Ez da aldatuko, akaso, baina zenbakiek aldaketa nabarmena azaltzen dute. Bai, behintzat, jokalariaren jardunean. Aurreko sasoietako zenbakietatik urrun, eskas ari da mexikarra. Soilik lau gol sartu ditu aurtengo denboraldian. Zein den arrazoia? «Konpromiso falta ez, behintzat. Nik beti ematen dut dena Realagatik. Zelaian hustu egiten naiz, eta hala jarraituko dut. Espero baino denboraldi txarragoa egiten ari gara, eta halakoetan errazagoa da jokalarion profesionaltasuna ezbaian jartzea. Baina zin dagit daukadan dena ematen ari naizela». Are gehiago, taldeko profesionalenetakotzat hartzen du bere burua Velak. «Azken urteotan neroni izan naiz lan saioetan gutxien huts egin duen jokalarietako bat. Horrekin dena esanda dago».

Hori bai, jakin badaki ohiko mailatik urrun jokatzen ari dela. «Badakit ez garela ongi ari, eta autokritika egiten dut. Nik funtzionatzen badut, ingurukoak ere kutsatu egiten dira. Horregatik, denon artean saiatu behar dugu lanak ondo amaitzen». Haren arabera, jada ezinezko dute denboraldi hasierako aurreikuspenak betetzea. «Nik ez nuen esan Europarako sailkatuko ginenik, baina egia da dugun taldearekin gorago egon behar genukeela». Horregatik, sasoia amaitu bitarte geratzen diren zortzi partidetan onena ematea dute erremediorik onena. «Gure buruari eskatu behar diogu hobetzeko. Ilusioz ari naiz lanean betiko Vela itzul dadin».

Ordea, lehengo Velak Anoetan txistuak entzutea ezinezko zen ia, eta joan den larunbatean horixe bera gertatu zen. Zaleek txistuka agurtu zuten mexikarra. «Ez dut profesional jokatu, eta onartzen ditut txistuak zein kritikak. Baina lanean jarraitu eta aurrera begiratu beharra dago». Besteak beste, mailari eusteko xedea oraindik ere bete gabe dutelako txuri-urdinek. «Arriskua hor dago. Dinamika txarrean ari gara. Baina ez zaigu burutik pasatu ere egiten maila galtzea».

Etorkizuna, airean

Beraz, epe motzeko etorkizuna nahiko garbi ikusten du. Ez, ordea, udatik aurrerakoa. «Egunerokoa bizitzen duen pertsona naiz eta, momentuz, pozik nago Realean. Gozatzea eta gozaraztea dut helburu». Gero zer gertatuko ote den? «Hori inork ez daki. Realetik joateko arriskua zegoela pasa den udako merkatuan aipatu zen. Jokin Aperribai presidentearekin ere hitz egin nuen, baina Donostian geratu nintzen». Neguko merkatuan ez zen aparteko mugimendurik egon. «Beti gerta daiteke zerbait; baina Realean jarraitzen badut, zerbaitegatik da. Aurrerantzean etorriko dena aztertu egin beharko dut. Baliteke deus ez gertatzea edota beste talde batek fitxatzea. Ikusiko dugu garaia iristean».

Oraingoz, Donostiako klubean zentratuta egon nahi du. «Etxean bezala sentitzen naiz. Guztien maitasuna jasotzen dut». Mexikoko selekzioarekin ere ez da joan Aste Santuan. «Realeko zuzendaritzak esan zidan ea zer iruditzen zitzaidan Donostian lanean geratzen banintzen. Esan nien Mexikoko futbol federazioarekin akordio batera iristen baziren, ez zegoela arazorik nire aldetik. Eta halaxe izan da». Baina ez da zigorra izan. «Izan ere, guztia gertatu baino lehenago hartu genuen erabaki hori».

Gauzak hala, Velarik onena itzul dadin izango du helburu orain jokalariak sasoia amaitu bitartean, eta gero gerokoak. «Akaso Realean segiko dut denboraldia amaitutakoan, akaso beste futbol talde batean, eta, akaso, erretiratu egingo naiz». Denborak esango du.


Hasi da Antxoko Harrera On Gunean izena emateko epea

Parte hartu nahi dutenek, Antxoko liburutegian eman behar dute izena.

Martxan da Antxora iritsi berri diren umeei, harrera ona eta ongi etorri beroa emateko tailerra. Sei eta hamar urte bitarteko edozein umek parte hartu ahalko du. Izena emateko epea hilaren 29ra arte dago zabalik liburutegian, doan, baina plazak mugatuak izango dira. Ekintzak urriaren 6an hasiko dira, astelehenero gauzatuko dira arratsaldeko 17:00tik 18:30ra Kultur Etxean.

Balore positiboen partekatzea izango dute ardatz, Harrera On Gunean. Aniztasuna, bizikidetza eta elkarrekiko errespetua haurren artean sustatuko dira, euskaraz eta jolastuz.


Hernaniarrek protagonismo berezia

Donostiako Zinemaldiak gaur zabalduko ditu ateak eta bertan, Zinemira sailean, Azken bidaia, Comete Sareari buruzko dokumentala estreinatuko dute, lau hernaniarren fruitua den dokumentala. Elias Querejeta hernaniarrari berriz, Zinemira Saria emango diote asteazkenean. Eta horrez gain, Asier Altuna bergararrak zuzendutako Bertsolari dokumentalean, Maialen Lujanbio bertsolari hernaniarra eta Euskal Herriko txapelduna agertuko da, besteak beste.


Eskola berria eskatzen

Atzokoan Iturmendiko Arrano Beltza eskola publikoa bisitatu zuen Alberto Catalan Higuerasek, hezkuntza kontseilariak. Iturmendiko Udalak gonbidatu zuen, ikastetxea bertatik bertara ezagutu zezan. Nicolas Arbizuk herrian eskola berria egiteko diru-laguntza eskatu zion kontseilariari. Izan ere, Hezkuntza Departamentuak iazko martxoan Iturmendin eskola egiteko diru-saila onartu zuen, baina agorrilean atzera bota zuen. Krisiagatik dirua Hezkuntza Departamentuaren beste behar batzuetara bideratu behar zela argudiatu zuten orduan. Nicolas Arbizuk esan digunez, "Agorrileko erabakiak jota utzi gintuen. Guk gure lana egina dugu. Ia 4.000 m2ko lursaila erosi dugu eta beharrezkoak diren azpiegiturak haraino eraman ditugu. Lursaila prest dago. Orain departamentuaren txanda da". Iazko udazkenean Iruñean izandako bileretan eskaera bera egin zion udalak kontseilariari. Arbizuk azaldu digunez, "eskola herrian mantentzea gauza handia da. Zerbitzu garrantzitsua da".


Azaroan hasiko dira Buztinzuriko urbanizazio lanak

Buztinzuri kalea itxi egingo dute azaroan eta bi hilabetez egongo da itxita; horren arrazoia da azpiegiturak eta lurzorua berritzeko lanak hasiko dituztela. Herriko Plazatik eskola parerainoko zatia egingo dute; handik gorakoa 2003an egin zuten.


Gizonezkoek bakarrik jokatuko dute igande honetan

Hondartzako Futbol Txapelketako bosgarren jardunaldia jokatuko dute gizonezkoek igandean, 08:00etan hasitan. Aste honetan ez da emakumeen jardunaldirik izango. Joko eremuen markaketa Arrano taldeak egin beharko du, partidak hasi baino ordubete lehenago.

Gizonezkoak

1. Asergroup - Asti Pinturak

2. Salegi Tabernak - Kirkilla-Enea Jatetxea

3. Indaux - Pukas Shelter

4. Treku - Talai Mendi Kanpina¡

5. Ulacia Bidaiak - Telesforo Erretegia

6. Euskalduna Taberna - Kosta Hortz Klinika

7. Arrano - SF Txanela

Atsedena: Tivoli Taberna


Jesus Ginek irabazi du martxoko egutegiaren lehiaketako saria

Legazpiko Udalaren egutegian martxoan agertzen den argazkia Kataberakoa da. Udalak antolatzen duen lehiaketan 38 erantzun jaso dituzte eta parte hartzaileen artean egindako zozketan Jesus Ginek irabazi du 50 euroko balioa duen Bertatik Bertarako otarrea. Abian da apirileko argazkiari dagokion lehiaketa. Txokoa zein den asmatu beharko dute legazpiarrek oraingoan ere.


Hitzaldia ostiralean Hernanin, Izaskun Bilbaok

Ostiralean hitzaldia emango du Hernanin Izaskun Bilbaok, EAJko europarlamentari jeltzaleak. Arratsaldeko 19:00etan izango da, Biteri kultur etxean.

Hainbat gairen inguruan hitz egingo du Bilbaok; bereziki, Europako Parlamentuan egiten duen lanaren eta erakunde horren garrantziaren inguruan.

Europako Parlamentua gehiago ezagutzeko aukera izango da ostiralean.

Euskadik Europan duen papera aztergai

Hitzaldiari izenburua ere jarri diote: Euskadi gehiago beste Europa baten alde.

Hain zuzen, Euskadik Europaren barruan daukan papera aztertuko du Bilbaok. Era berean, ekonomia eta gizarte gaiak ere landuko ditu.

EAJk hitzaldira gerturatzeko gonbidapena luzatu nahi die Europako Parlamentuaren inguruan ezagutza zabaldu nahi duten hernaniar guztiei.


Partida

Duela hiru-lau aste hasi ziren, ehun egunen faltan. Tarteka sumatuko duzu telebista-pantailan iragarkia: «Hainbat egun falta dira Munduko Futbol Txapelketa hasteko». Eta pentsatzekoa da estreinako eguna hurbildu ahala sarritzen joango direla iragarkiok. Futbol mundialei buruz pentsatzen dudana ezaguna da, eta harritu egiten naiz beste inori horrelakorik ez entzutean. Jokalarien opor-egunetan jokatzen den zerbait ez da oso serioa, eta itxuratik eta marketinetik gehiago du egiazko jokotik baino. Frantziako Tourra azaroan burutzearen pareko zerbait, alegia.

Mundua mundu, Europan jokatzen ari denak piztu digu interesa egunotan. Urritik hona bati baino gehiagori sumatu diot, neu tartean, Europarekiko mesfidantza. Babes handiagoa espero zitekeen hasieratik. Gero, Katalunia eta Belgikaren arteko lagunarteko partida bat ikustera mugatuko ginela zirudien. Baina azken asteotan tartean sartu dira Suitza, Finlandia eta Alemania ere. Eta batik bat Eskoziatik heldu diren berriek ikusarazi digute Espainiak ez duela hain erraz irabaziko, bere «dinbi-danba» estiloari kataluniarren «tiki-taka» diplomatikoak min eman diezaiokeela. «Oraindik partida dago— esango luke, azalean trakets eta funtsean arrazoiz, futbolari batek.


Olentzero

Zortzi olentzero bildu ziren Gabon eguneko 16:00k aldera eskola-atarian: Lau Igantziko eskolan ari direnenak (Haur-Hezkuntza, 1., 2. eta 3. zikloak), Toki-Onan ikasten dutenena, Biltoki-Ttikikoena, Biltoki Elkartekoena eta, aurten lehenbizko aldiz, Herri-kirolaren inguruan biltzen diren gazteena. Herrian barrena (ez aitzineko alean erran genuen ibilbidearekin preziski) egin zuten kalejira eta pilotalekuan izan zen ondotik lehiaketa. Epaileen aitzinean bina kanta abestu ondotik hauxe izan zen hauen erabakia: Olentzerorik hoberena Herri-kirol Taldearena, kantarik hoberenak Biltoki Elkartekoenak, janzkerarik hoberena Toki-Onakoena eta, azkenik, sari orokorra Herri-Kirolekoek eraman zuten.


Euskal Herriko gatazka politikoaren konponbidean konpromisoak hartzeko garaia da

Joseba Segurola Xegu preso azpeitiarrak honako gutuna igorri du Uztarriara, Preso Politikoen Nazioarteko Egunaren harira:

Aupa, zuek!

Apirilaren 17an Preso Politikoen Nazioarteko Eguna izan dela aprobetxatuz, honako hau adierazi nahi nizueke:

Dagoeneko zazpi urte igaro dira ETA erakundeak borroka armatua utzi zuenetik eta urtebete armagabetu zenetik. Begibistakoak diren mugimendu horien aurrean, Euskal Preso Politikoen Kolektiboko (EPPK) kideok deserriratuta eta sakabanatuta jarraitzen dugu.

Euskal herritarren gehiengoak euskal preso politikoen Euskal Herriratzea ontzat eman arren, familiak eta lagunak bidaia amaigabeak egitera behartzen dituzte. Bidaien gastu ekonomikoak familia askoren egunerokoa hipotekatzen badute, bidaietako tentsioak eta nekeak istripuak izateko aukerak biderkatzen dizkiete. Sakabanaketa martxan jarri zenetik 30 bat urte pasatu direnean, 16 hildako eta ehunka istripu izan dira errepideetan.

Bizi arteko zigorra izan arren, duela hamar urtetatik baldintzapeko askatasuna (euskal preso politikoei sistematikoki ukatzen zaie) eskuratzeko baldintza guztiak betetzen dituzten hiru kidek Frantziako espetxeetan jarraitzen dute. Kide horiek duela 28 urtetik dituzte preso!

70 urtetik gorako kideak espetxean mantentzen jarraitzen dute. Legeak kontrakoa esan arren, preso gaixo larriek espetxean jarraitzen dute. Gure artean dugu Ibon Fernandez Iradi, gaixotasun larri eta sendaezina duen kidea. Esklerosi anizkoitza du, espetxealdiarekin guztiz bateraezina. Mediku txosten guztiak alde izan arren, "zigorra etetea" eskatu zuenean askatasuna ukatu zioten. Bere osasuna behar bezala zaintzeko kartzelak bermerik ematen ez dionez, bigarrengoz "zigor etete" bat eskatzeko tramiteak egiten dabil.

Gogorarazi ere, Espainiako eta Frantziako kartzeletan hogeitik gora kidek bizia galdu dutela. Berriki, 1.000 kilometrora dagoen Puerto de Santa Mariako espetxean Xabier Rey iruindar preso politikoa bere ziegan hilik aurkitu zuten. Hamar urteko isolamenduaren ondorioz bere buruaz beste eginda hil zitzaigun. Saihestu zitekeen eta errepikatzen utzi behar ezin dugun egoera lazgarria!

Euskal Herriko gatazka politikoaren ondorioak konpontzeko eta euskal preso politikoon egoera bideratzeko (euskal herriratzea, sakabanaketarekin amaitzea, euskal preso gaixo larrien askatasuna, legedi arrunta aplikatzearen beharra: baldintzapeko askatasunak, baimenak, Europako legedia aplikatzearen/betetzearen beharra, segurtasun jaitsierak, DPS estatusa kentzea...), euskal preso polikoon kaleratzea helburu duen prozesu batean murgilduta dago euskal gizartearen gehiengo handi bat. Alderdi politiko nagusiak, sindikatuak, Foro Soziala eta eragile ezberdinak bide orri bat marrazten ari dira.

Egoera desblokeatzen joateko eta irtenbideak bilatzen jarraitzeko, Estatu Frantsesean ematen ari diren mugimenduak (lekualdatze-hurbiltzeak) lehen urrats garrantzitsu moduan ikusten ditugu.

Gobernuek etengabe legedia betetzearen beharra azpimarratzen duten garai hauetan, salbuespeneko neurriak indargabetu behar direla aldarrikatzen dugu. Salbuespenezko neurriak indargabetu eta legeak izan ditzakeen onura guztiak aplikatu ezkero, irtenbide oso eta mailakatu baten aurrean egongo ginateke.

Euskal Herriko gatazka politikoaren konponbidean konpromisoak hartzeko garaia denez, gure eskuetan dagoen guztia egiteko konpromisoa hartua dugula adierazi nahi dizuet. Eragile guztiekin batera jorratu nahi dugu bide hau, benetako akordioak erdietsi ahal izateko eta konponbide integral bat bilatzeko. Gatazka politikoaren ondorioz eragin dugun/diguten minaren erantzukizuna onartuz, baina era berean, militante politikoen duintasuna zalantzan jarri gabe.

Aurrez aurre dugun erronkaren aurrean topo egingo dugun esperantzarekin, zuen eskuetan dagoen guztia egitera animatu nahi zaituztet.

Lannemezaneko parajemortutik, jaso ezazue besarkadarik goxoena eta beroena.


Bizikidetza, memoria eta giza eskubideen jardunaldiak hastear dira

Urnietako Udalak edizio berria antolatu du, egun hauetan zehar burutuko dena.

“IN DIALOGUE”, DOKUMENTALA

Abenduak 10, asteartea.

19:00, Lekaio.

Lekua: Lekaio kultur etxea

Mahai beraren inguruan bildu dira IRA-ko eta talde paramilitar unionistetako kide ohiak, soldadu britainiar ohi bat eta polizia ohi bat. Elkarrekin, elkarrizketa-ariketa batean murgiltzen dira.

Ondoren, solasaldia Paul Riosekin.

GAZTEDIA, MEMORIA ETA TRANSMISIOA, MAHAI-INGURUA

Abenduak 12, osteguna.

19:00, Lekaio.

Zer dakite gure gazteek? Zer ez dakite? Zer kontatu diegu? Zer jakin nahi dute? Zergatik da horren garrantzitsua transmisioa? Nola landu behar da transmisioa? Noren ardura da transmisioa?

Hizlariak: Iker Uson eta Leire Ostiza.

FILM LABURRAK, GIZA ESKUBIDEAK

Abenduak 10, 11 eta 12.

Donostiako Giza Eskubideen Zinemaldian azken urteetan ikusi izan diren bost film labur. DBH-ko 4. mailako, batxilergoko eta lanbide heziketako ikasleei zuzendutako emanaldiak.

Besteak beste, honako gai konplexuak jorratzen dituzte: identitatea, migrazioa, politika, emakumezkoen sexu-organoen erauzketa eta Indiako azido erasoen biktimak.


Walter Becerrak eta Maite Frailek irabazi dute Izarraizko XII. Mendi Lasterketa

Proba nagusiko emakumeen eta gizonen podiuma.

Arratsaldeko laurak puntuan hasi da Lagun Onak Mendi Bazkunak antolatutako Izarraizko XII. Mendi Lasterketa. 100 lagun pasatxok hartu dute parte 21 kilometroko proban, eta bi ordu azpitik behar izan ditu lehen lasterkariak plazako metara iristeko. Walter Becerra zestaoarra izan da azkarrena (01:58:48) gizonetan eta Maite Fraile (02:30:35) uhartearra emakumeetan. Proba nagusian bigarren azkarrenak Jon Alberdi (02:06:00) zestoarra eta Maite Etxezarreta (02:43:07) azpeitiarra izan dira, eta Ioritz Conde (02:07:01) elgoibartarrak eta Sonia Alonso (02:57:29) oriotarrak osatu dute proba nagusiko podiuma.

16:30ean hasi da aurrenekoz egin den 11 kilometroko proba herrikoia. 6o bat lagunek hartu dute parte lasterketa horretan eta Gorka Agirrezabaldegi (01:10:22) debarra eta Vanessa Galarraga (01:27:01) errezildarra izan dira irabazleak. Bigarren egin dute Jon Aramendik (01:10:53) eta Garbiñe Zapirain (01:27:56) zarauztarrak, eta hirugarren postuan helmugaratu dira Unai Artola (01:11:08) villabonarra eta Josune Unanue (01:34:26) azpetiarra.

Mendi lasterketaren barruan, ekainaren 5ean egingo den independentziaren aldeko herri galdeketa babesteko erronka egin dute Azpeitiko eta Azkoitiko hainbat parte-hartzailek, eta Azpeitiak irabazi du 23 minutuko aldearekin.

Lasterketa nagusiko sailkapen osoa ikusteko egin klik hemen. Proba herrikoarena ikusteko, berriz, hemen.


Arrantza eta arrantzaleen bizimodua gertutik ezagutuz

Eneko Peiro arrantzaren eta arrantzaleen bizimoduari buruz hitz egitera etorri zaigu gelara.

Garaian garaiko arrantza, baporeko bizimodua eta itsasgizon bezala bizi izandakoaz jardun zaigu Eneko Peiro. Itsasoa eta bereziki arrantzale lanbidea hobeto ezagutzeko balio izan digu.

Bere ondoan Karmele Oliden izan du, eta arrantzaleen emazteen ikuspegitik, bere esperientzia kontatu digu gainera.

Eskerrik asko Eneko eta Karmele! !


Taldearen aurkezpen ekitaldia gaur, Tilosetan

Ohorezko mailako taldeak larunbatean hasiko du denboraldia Gernikan eta gaur aurkezpen ekitaldi berezi bat eskainiko die klubak herritarrei. 20:30etatik aurrera, jokalariak, webgune berria eta ‘Zelaiaren beste aldea. Igoera baten kronika’ bideoa ikusteko aukera izango dira.

Mailaz igotzea lortu zuen Hernanik apirilean eta aurten Ohorezko mailan lehiatuko da. Larunbatean ekingo dio denboraldiari Gernikan eta aurretik behar bezalako aurkezpena egingo dute. Hori gaur izango da, 20:30etan Tilosetan (eguraldi txarrarekin, Atsegindegin). Klubak ekitaldi berezia antolatu du herritarrei zuzendua. Bertan ezagutu eta ikusteko aukera izango da, besteak beste: aurtengo babesleak, ekipamendu berria, webgune berria, jokalariak... Horrez gain, aurreko denboraldiko momentu hunkigarrienak biltzen dituen bideoa prestatu du klubak eta bertan emango dute: Zelaiaren beste aldea. Igoera baten kronika.


Espainiak Davis Kopako finala jokatuko du

Almagroren eta Ferrerren garaipenekin 2-0 aurreratu zen Espainia AEBetako taldearen aurka. Binakakoa amerikarrek irabazi zuten (2-1), baina azken partidan Ferrerrek finalerako txartela lortu du.

Ostiralean David Ferrerrek, 4-6, 6-2, 6-2 eta 6-4 irabazi zion Sam Querreyri, eta Nicolas Almagrok, 6-4, 4-6, 6-4, 3-6 eta 7-5 irabazi zion Isnerri. 2-0 hasi zen irabazten Espainia. Larunbatean, ordea, AEBetako taldeak binakako partida irabazi zuen eta aldeak murriztu zituen (2-1). Bryant anaiek 6-3, 3-6, 7-5 eta 7-5eko emaitzarekin irabazi zuten Marcel Granollersen eta Marc Lopezen aurkako partida.

Igandean, David Ferrerrek eskuratu zuen finalerako txartela. Ferrerrek 6-7 (3), 6-3, 6-4 eta 6-2ko emaitzarekin irabazi zion Isnerri, eta finalerako txartela eman zion Espainiari (3-1).


Irakeko gerrak behar adina diru jaso zuen, Brownen arabera

Lehenengo ministroari Irakeko eta Afganistango gerretarako helikoptero gehigarriak bidali ez izana egotzi diote. Brownek esan duenez, ekintza militarrak "azken aukera" izan dira beti.

Gordon Brown Britainia Handiko lehenengo ministroak ziurtatu du Finantza ministroa izan zen bitartean ez zuela Sadam Husseinen aurkako erasoaldian inongo diru-murrizketarik egin.

Horrela erantzun du Brownek 2003ko Irakeko guda ikertzen ari den komisio independenteak egin dion galderari, ustez egin zituen diru-murrizketen inguruan, Tony Blair Ekonomia ministroa zen bitartean.

Azkeneko hilabeteotan, hainbat hedabidek argitaratutako agiriek agerian utzi dute Brownek diru-partidak blokeatu zituela, Irakera eta Afganistanera helikoptero gehiago bidaltzeko; horren ondorioz Armada britainiarrak izan zuen arriskua areagotu egin zen.

Informazioak Hoon berak, Brownen aurkari politikoa laboristen artean, baieztatu ditu. Berak komisioaren aurrean esan duenez, armadarentzako ezinbestekoak ziren diru-sailak blokeatu zituen gatazka hasi baino lehen eta berriz ere egin zuen inbasioaren ostean.

Beste bertsioen arabera, momentu hartan influentzia handiena zutenen artean zegoen Brown. Horren inguruan, Brownek esan du Gobernuaren batzar askotan berak argi utzi zuela ekintza militarrak "azken aukera" zirela.


(2007-04-06)Irakeko uretan atzema zituztela eta presio pean aitortu zutela kontrakoa diote soldadu britainiarrek

Galdeketa "bortitza" jasan zutela eta 7 urteko espetxe zigorrarekin mehatxatu zituztela adierazi dute prentsaurrekoan Iranek atxilotuta eduki dituen hamabost soldaduetatik seik.

Iranen esku zeudela besterik esan bazuten ere, bidegabeki atxilotu zituztela ziurtatu dute gaur soldadu britainiarrek; hots, Irakeko uretan zebiltzala Irango indarrek harrapatu zituztenean. Hain zuzen ere, Irango urak inbaditzea egotzita atzeman zituzten Erresuma Batuko hamabost soldadu, eta herenegun libre utzi zituzten arte 13 egunez atxilotuta egon ziren.

"Utz dezagun argi: iraganean beste edozer esan dugula ere, Irakeko uretan geunden", esan du Felix Carman lutenienteak prentsaurrekoan. Iranen menpe egon diren hamabost soldaduetatik seik egin dute agerraldia. "Irango uretatik milia bat baino gehiagora geunden", erantsi du.

Atxilotuta egon diren bitartean Irango indarrek egindako presio psikologikoari egotzi diote besterik esan izana. Galdeketa zorrotzak jasan zituztela salatu dute, begiak estalita eduki zituztela, eta aipatutako aitortza egin ezean 7 urteko espetxe zigorra betetzearekin mehatxatu zituztela.


Istripua izan da Oikia bidean


Facebook ikastaroa abenduaren 27an

Txorierriko Berbalagunak antolatuta, abenduaren 27an, Derion, Kultur Birikan, facebook-aren gaineko ikastaroa egongo da.

Xehetasunak:

Non: Kultur Birikan.

Noiz: abenduaren 27an.

Ordua: 18:00tan.

Edukiak: SARE SOZIALEN AURKEZPENA: zer diren, zertarako, desberdinak, pribatutasuna, sare sozialek merkataritzan zelako aplikazioa eduki dezaketen eta abar.

FACEBOOK: teoria eta praktikoa: zer den, perfilak orrialdeak eta taldeak, segurtasuna, igo edukia, gure perfila.


Enologia ikastaroa, astelehenean

Enologia ikastaroa izango da astelehenean. Xabier Kamio izango da irakaslea. Ardoa egiteko prozesua irakatsiko du eta ardoa dastatzen ere bai. Gero ardo dastaketa egingo dute. Saioa goizeko 09:00etatik 11:00etara izango da, AEKn. Parte hartzeko aldez aurretik eman behar da izena 943 557879an.


San Mames Barriaren alde al zaude?

Estadio berriaren lanak abian dira joan den astetik. Haren aurrekontuaz eta diru publikoaren erabileraz galdetu die BerriaTBk Durangon herritar batzuei.

San Mames Barriaren lanak abian dira pasa den astetik, lehen harria jarrita. Eusko Jaurlaritzak, Bizkaiko Foru Aldundiak eta BBK-k 55na milioi euro jarriko dituzte, Athleticek 42 eta Bilboko Udalak 11. Estadioa 2015erako erabat amaituta egotea espero dute. 53.000 lagunentzako tokia izango du.

Estadio berriaren aurrekontuak eta diru publikoaren erabilerak soka luzea ekarri dute, eta BERRIA TELEBISTA Durangon proiektuari buruz galdezka ibili da herritar batzuen artean.


«Ez gatoz tiro egitera»

Kievek ekialdera igorritako hainbat tanke errusiazaleen esku geratu dira, Errusiatik diotenez soldaduak bandoz aldatu direlakoNATOk presentzia hedatu du, baina gatazka gaurko bileran konpontzeko eskatu du

Kieveko Gobernuaren operazio militarrak ezohiko irudiak marraztu ditu Ukraina ekialdean: hainbatek esperotako erasoaren ordez, tankeak geldirik ikus zitezkeen atzo hiri nagusien sarreretan; zenbait kasutan, zibilen protesta eserialdiek blokeatuta. Kramatorsk eta Sloviansk, esaterako, soldadu ukrainarrez inguratuta zeudela jakinarazi zuten hainbat berri agentziak; helikoptero eta hegazkinak ere igorri ditu Ukrainako armadak.

Errusiako bandera zeramaten hainbat tanke ere ikusi dituzte hiriotan. Errusiako hedabideen arabera, 300 soldadu baino gehiago bandoz aldatu dira, eta aldarrikapen errusiazaleekin bat egin dute; miliziek hamar tanke bereganatu dituzte horrela. Ukrainako Defentsa Ministerioak ere baieztatu du sei ibilgailu «Ukrainako Indar Armatuekin loturarik ez duten» pertsonen esku daudela; errusiazale «saboteatzaileak» egin ditu erantzule. Bandera errusiarrekin dabiltzanak, berriz, Moskuk igorritakoak direla salatu du Vasil Krutov Kieveko Segurtasun Zerbitzuetako buruak. Errusiak hasieratik ukatu du Ukrainan soldadurik hedatu duela, eta Europako Batasuneko zerbitzu sekretuetako mandatari bereziak ere babestu egin du bertsio hori.

Kramatorsketik zabaldu dituzte, hain zuzen ere, argazki deigarrienak Interneteko komunikabideek: Kievek igorritako soldadu nekatuak bertako herritarrekin solasean; gurasoak, haur txikiei soldaduekin argazkiak ateratzen... «Aparkatutako ibilgailu militarrak eztabaida politikorako gune bihurtu dira», argitaratu du Errusiako RT kateak. Youtubeko bideo batean tankeotako bat zibilez inguratuta ikus daiteke, eta emakume bat soldaduei babesa eskatzen. «Ez diogu inori tiro egingo», erantzuten dio haietako batek errusieraz: «Asmorik ere ez geneukan».

Bezperako mugimendu militarrak ikusita, harridura eragin zuen atzoko paisaiak. Hainbat berriemaileren arabera, une batzuetan tentsio handia sortu zen, bertakoak soldaduekin eztabaidan hasten zirenean, baina ez aurreko egunetan bezainbeste. Herenegun, giroa dezente larritu zen Kramatorsk kanpoaldean, Ukrainako armadak miliziak aireportutik tiroz uxatu zituenean. Atzo iluntzean, tanke batek tiro egin zion milizien ibilgailu bati, aireporturako bidea oztopatzen ari zitzaiolako. Hiru pertsona zauritu zituen, ekintzaileen arabera.

Donetsken, eskualdeko hiri nagusian, errusiazaleek udaleko egoitza bat okupatu zuten atzo: hogei lagun armatu sartu ziren eraikinera, eta tokiko administrazioari Donetskeko egoera politikoari buruzko erreferenduma antolatzeko eskatu zieten. Sloviansken, berriz, istiluak gertatu ziren hiri irteerako kontrolgune batean, «norbanako armatu ezezagunek begira ari zirenei» tiro egin zietenean, Interfax agentziak argitaratu duenez.

«Defentsa indartzen»

Kievetik adierazpen gutxi heldu dira azken orduotan. Parlamentua ateak itxita bildu zen atzo, ekialdeko gertariei buruz eztabaidatzeko: oraingoz, gobernuak Mikhail Koval Defentsa ministroa igorri du Donetskera, egoera aztertu eta haren berri ekartzera. Bitartean, herrialdeko indar armatuei buruzko eztabaida daukate pil-pilean: Julia Timoxenko Batkivstxina alderdiko buruak Maidango autodefentsekin batailoiak sortzea proposatu du, baina Petro Poroxenko presidentetzarako hautagaia horren aurka agertu da, egoera gehiago desegonkortuko lukeela iritzita.

Kieveko gobernuak hitzordu garrantzitsua du gaur nazioarteko eragile nagusiekin: Andrei Deschitsa Ukrainako Atzerri ministroa John Kerry AEBetako Estatu idazkariarekin, Sergei Lavrov Errusiako Atzerri ministroarekin eta Catherine Ashton EBko diplomazia buruarekin bilduko da Genevan, ekialdeko egoera konpontzeko irtenbide diplomatikoa negoziatzeko.

NATOk, bien bitartean, Itsaso Baltikoan eta Mediterraneoan daukan presentzia militarra areagotzea erabaki du: itsasontzi eta lurreko tropa gehiago igorriko ditu ingurune horretara, eta hegazkinek hegaldi gehiago egingo dituzte. «Defentsa planak indartzea» da helburua, Anders Fogh Rasmussen idazkari nagusiaren hitzetan. Hala ere, azaldu du ez direla eraso bat prestatzen ari, «konponbide bakarra diplomaziaren bidez» etor daitekeelako.

Odessa, Donetsken atzetik

Itsaso Beltzean, Odessa eskualdeko manifestariek ere Donetsken ildoari jarraitu diote, eta Odessako Herri Errepublika aldarrikatu dute. Gobernuaren aurkako mugimenduek Kievi boikota egiteko eta mobilizatzeko eskatu diete herritarrei: «Zein herrialdetan bizi, norekin adiskidetu, nori errezatu eta zein hizkuntzatan hitz egin bere kabuz aukeratzen duen herri bat gara».

Donetsken apirilaren 7an egin zuten urrats hori, eta dagoeneko zehaztu dituzte maiatzaren 11n egin asmo duten erreferendumeko bi galderak: «Donetskeko Errepublika independente bat sortzea babesten duzu?», eta «Zein estaturen parte izan behar luke Donetskeko Errepublikak: Ukrainakoa edo Errusiako Federaziokoa?».


Bigarrena segidan irabazi du Joaquim Rodriguezek; Henaok ongi eutsi dio

Lasterketa biziaren ondotik, Arrateko gainean Rodriguez gailendu da, azkeneko metroetan kolpea jota.


Erakusleihorik onenari saria hartuta amaitu da Fitur turismo azoka

Madrilen egiten den turismo azokak ateak itxi ditu. Nafarroak aurten ere parte hartu du eta bertaratu direnen artean "stand onenari" saria eskuratuta itzuli da etxera.


Etumeta baserriko artegiko suteak eragindako kalteak arintzeko elkartasun kanpaina jarri dute martxan

Joan zen ekainaren 21ean sutea izan zen Erdoizta auzoan kokatuta dagoen Etumeta baserriko artegian, eta kalte handiak eragin zituen. Ezbeharrak eragindako kalteak arintzeko elkartasun kanpaina jarri dute martxan: diru ekarpena egiteko zein laguntza bonoak erosteko aukera izango da.

Joan zen ekainaren 21ean sutea izan zen Erdoizta auzoan kokatuta dagoen Etumeta baserriko artegian, eta ehundik gora bildots, txakur bat, lanerako tresneria zein bi traktore erabat kiskali ziren. Suteak eragindako kalteak arintzeko elkartasun kanpaina jarri dute martxan. Herritarrek ekarpen ekonomikoa egiteko aukera izango dute, eta horretarako, hainbat bide jarri dituzte. Transferentzia ES24 3008 0152 6042 3541 1925 kontu korronte zenbakian egin ahal izango da, eta Bizum bidez 675 70 58 48 telefonora ere egin ahal izango da diru ekarpena.

Gainera, laguntza bonoak ere kaleratu dituzte, bost euroren trukea. Bono horiek Azpeitiko Kimu Baten, Ekain albaitaritzan, Elikagunean nahiz Orkatz eta Korrale tabernetan zein Pastorkua nahiz Mendizabal jatetxeetan eros daitezke; Urrestillako Ibai Eder kooperatiban eta estankoan; Azkoitiko Errexil tabernan, Isidro erretegian, Aizpurutxoko tabernan nahiz Urbitetxo pentsutegian; eta Errezilgo azokako dendan zein Borondegi eta Letea jatetxeetan. Bonoak eskuratzen dituzten herritarren artean Euskal Herriko produktuz osatutako sorta bat zozkatuko dute irailean.


Bidasoako Itzulia herritik pasatuko da


Kontsumitzailearen udal-bulegoak aurrez aurreko arreta eskaintzen du berriro astelehenetik aurrera

Kontsumitzaileen Informaziorako Udal-Bulegoak berriro ekin dio gaur aurrez aurreko jarduerari, nahiz eta modu telematikoan egiten jarraitu ahal izango den. Bulegora joateko, erabiltzaile eta kontsumitzaileek hitzordua aurretik eskatu beharko dute, 010 telefono bitartez.

Itxialdian zehar, arreta telematikoa eskaini du zerbitzuak eta Enrique Ramos Ekologia eta Osasun Publikoko zinegotziak azaldu duenez, “kontsulta, erreklamazio eta kexa kopuruak gora egin du, eta horietako asko Aste Santuko oporren baliogabetzeak eragin dituzte”. Martxoan, alarma egoera aurretik, 76 kontsulta egin ziren; ondoren, aldiz, 107. Bestalde, apirilean, zifrak igotzen jarraitu zuen, 272 eskari jaso baitziren. Erreklamazioei dagokienez, guztira 62 kudeatu dira.


Markel Olano gonbidatu, 'Egun On Euskadi'n

Gipuzkoako ahaldun nagusirako EAJren hautagaia elkarrizketatuko du Estepan Aldamiz-Etxebarriak.

Estepan Aldamiz-Etxebarriak Markel Olano Gipuzkoako ahaldun nagusirako EAJren hautagaia elkarrizketatuko du gaur goizean 'Egun On Euskadi' albistegian. Amaitzear den legegintzaldia eta udaberriko udal hauteskundeak izango dituzte hizpide, besteak beste.

Bestalde, Olaia Urtiagak eguneko berri nagusien kontakizuna egingo du, eta Esteban Umerez, Elena Martinez de Madina eta Koldo Bilbao etorriko dira saiora, horien analisia egitera.


"Agenda feministaren lehen lerroan jarri behar da maitasunaren gaia"

Herrerak urteak daramatza maitasun erromantikoaren mitoa deseraikitzeko lanean. Sufrimendua alboratu, eta gozamenean eta askatasunean oinarritu behar du maitasunak, haren arabera.


Begiak

Ez dakit zein arrazoi emango ote lukeen Jackie Chan-ek, orain aspaldi begietan egin zuen operazioa justifikatu beharko balu gaur; zein argudiok hartuko ote lukeen gaina bere ahotan, betazalak bisturiz ebaki eta altxatzeaz galdegingo baliote, bere aktore karreraren hastapenean aurpegia mendebaldekotu izanaz erantzun beharko balu. Izango zuen Bruce Lee mitikoak erru puskaren bat. Izango zuen zerikusirik Chuck Norris atzerakoiaren ospeak ere. Baten ostikoak eta bestearen belarrondokoak, denak arte martzialen izenean emandako egurra izanagatik ere, ezberdinak ziratekeelako publiko zabalaren aurrean. Batzuk besteak baino ikusgarriagoak. Edo dibertigarriagoak. Edo justiziazkoagoak. Edo unibertsalagoak. Antza, ostiatzailearen arrazari esker.

Begien forma obsesio bilakatu omen zaio emakume asiar askori. Chanek bezala, berezkoa dutenari muzin egin eta manga komikietako pertsonaiei marraztu ohi dizkietenak nahi lituzkete, biribilak eta handiak, nabarmenak eta mendebaldekotuak, kasik antinaturalak, horretarako betazalak bekainetaraino goratu eta bertan kolaz pegatsi beharko badituzte ere, Hego Koreako zirujau estetikoei ordaintzeko lain ez dagoenean.

Mundu ekonomiaren motor nagusi bilakatu dira asiarrak. Baita gure makurkeria handienen ispilu ere.


Zaldibiako mendi lasterketarako laguntzaileei deia

ZALDIBIA // Ekainaren 8ko Zaldibiako I. Mendi Lasterketarako boluntarioak biltzen hasi da antolakuntza. Zaldibia.org-en eman behar da izena. Ibilbide motza eta luzea ezagutzeko korrika saioak igandean egingo dituzte, plazatik 08:00etan.


Orain dela 5 urte bezala, bazkaria izango da eta izen ematea zabalik da

Sagastialdeko etxebizitzak inauguratu zirela eta auzoa sortu zela 55 urte beteko dira maiatzaren 1ean eta bertako bizilagunek festa antolatu dute ospatzeko. Orain dela 5 urte egin zuten lehenengo aldiz, 50garren urteurrenaren harira, eta orduko arrakasta ikusita, aurten berriro antolatzea pentsatu dute. Ospakizuna maiatzaren 5ean izango da. Besteak beste, bazkaria antolatu dute eta izena apirilaren 28a baino lehen eman behar da. Bazkaria Urnietako Oianume jatetxean izango da. Joan nahi duenak 35 euro ingresatu behar ditu Kutxan: 2101 0041 09 0013000377. `Comida aniversario Sagastialde 2012´ jarri behar da eta joango denaren izena. Garai bateko eta egungo auzotarrei animatzeko dei egiten diete.


Hitzarmen ekonomikoaz, mahai-ingurua

Onurarik badu Nafarroarentzat hitzarmen ekonomikoak? galdera horixe plateatuko diete parlamentariei: Geroa Bai, EH Bildu, Podemos-Ahal Dugu, Izquierda-Ezkerra eta PPko ordezkariak izanen dira.

Nafarroa, nork erabakitzen du? Onurarik badu Nafarroarentzat hitzarmen ekonomikoak? horren inguruan solastuko dira Kondestablearen aretoan 19:30etatik aurrera Geroa Baiko eleduna, EH Bilduko Adolfo Araiz, Podemos-Ahal Duguko Laura Perez, Izquierda-Ezkerrako Jose Miguel Nuin eta PPko Ana Beltran. Jada 17 izeneko taldeak antolatu du mahai ingurua. Iñaki Agirre izanen da moderatzailea.


Blokeatuta diren Txinako jantzi guztiak hartuko ditu Europak

Erdia 2006ko kuotetatik kenduko zaio Txinari, eta beste erdia EBk hartuko du


Institutuko ikasleen kristalak izan dira onenak

Gernika BHIko Batxilergoko lehenengo mailako 36 ikaslek lehen saria eta herri bozketako saria lortu zituzten Euskal Herriko lehen Kristalizazio Lehiaketan. Kristal horiek Kultura Zientifikoa izeneko ikasgaian burutu dituzte, 2015-2016 ikasturtean.Euskal Herriko Unibertsitateko Zientzia eta Teknologiako Fakultateko Kristalografia Taldeak lehen aldiz antolatu duen lehiaketa horretan 29 ikastetxek parte hartu dute: Gipuzkoako seik, Arabako batek eta Bizkaiko hogeitabik. Guztira, Bigarren Hezkuntzako 1.226 ikasle aurkeztu dira lehiaketara.Metodo zientifikoak erabiliz laborategian lortutako kristalak erakusteko Gernikako ikasleek egin zuten maketak Urdaibaiko Erreserba zuen abiapuntu. Institutuko fisika eta kimika irakasle Itsaso Larrietak azaldu legez, emaitza bikaina lortu zuten, bai alde teknikotik zein artistikotik. «Ekimen hau gure ikasleen artean jakin-mina garatzeko, elkarlana bultzatzeko eta metodo zientifikoa ulertzeko tresna bikaina izan da», adierazi du Larrietak.Proiektuak eta lehiaketak laborategian elkarlana uztartzea, laborategiko ikerketengan interesa piztea eta zientziaren erakargarritasuna erakustea izan dute helburu. Horrez gain, lehiaketaren azken fasean, ikasleek beraien proiektuaren defentsa egin zuten, aditu talde batek osatutako epaimahaiaren aurrean. Aurkezpenak Bilboko Bizkaia Aretoan egin zen, zientzia kongresuaren formatuagaz.


«Nahi duten 'ismo' guziak jartzen ahal dizkiote pinturari, baina ni ez naiz aldatuko»

Eguraldi ona denean, paisaiak egiten ditu Garciak, eta, neguan, natura hilak eta erretratuak. Bizitza guzia darama margotzen, eta hala jarraituko du: «Margotu gabe ezin naiz egon. Urte asko ditut, eta beti margotuko dut, bukaerara arte».


Bi hitzaldi izango dira Hernanin aste honetan Jardunaldi Internazionalisten barruan

Hitzaldiak izango dira hilaren 16 eta 17an, Natza elkarteko ‘Errota’ lokalean, Antziolan. Internazionalista eguna Arbizun izango da, igandean.

aste honetan hasiko dira Jardunaldi Internazionalistak, Euskal Herri osoko hainbat talderen artean antolatuta. Jardunaldi hauekin mezu orokor bat zabaldu nahi dute antolatzaileek: ´internazionalismoa ez da horretan espezializaturik dauden taldeen lana. Erakunde eta talde guztiek, bakoitzak bere esparruan jorratu behar dute`. Aurten ekitaldi eta topaketa nagusienak Sakanan izango dira, Etxarri-Aranatz eta Arbizun. Baina Hernanin ere izango da zer entzun aste honetan zehar. Hitzaldiak Natza Elkarteko ‘Errota’ lokalean Joan den ostiralean prentsaurrekoa izan zen Natza Kultur Elkartearen eta Hernaniko Askapenaren eskutik. Bertan Hernanin izango diren ekitaldien berri eman zuen Askapenak. Zehatz esateko, bideo emanaldi bat eta bi hitzaldi emango ditu Natza Elkarteak, Antziolan ireki duen Errota izeneko lokalean. Bideo emanaldia bihar izango da, asteartea, Venezuelako iraultza bolibiarrari buruz. Lehenengo hitzaldia etzi, asteazkenean izango da, arratsaldeko 19:30etan. Bertan hitz egingo du Colombiako sindikalista batek, herrialde hartako sindikalismoaren egoerari buruz. Ostegunean bigarren hitzaldia entzun ahal izango dute Errotara joaten direnek, Palestinako delegazio batek eskainia. Bestalde, Natzatik adierazi dute Errota talde guztientzat irekia dagoela eta gonbidapena luzatu diete herriko taldeei lekua erabiltzeko. Internazionalista Eguna Sakanan Lehengo urtean Hernanin izan zen Internazionalista Eguna eta aurten Sakanan antolatu dute. Larunbatean ibilaldia eta kontzertuak izango dira Etxarri-Aranatzen, besteak beste. Akanpaleku bat ere jarri dute bertan. Igandean, Internazionalista Egunean, bazkari herrikoia, ekitaldi politikoa eta musika izango dira Arbizun, beste gauza askoren artean. wAstea Hernanin Ekainak 14, asteartea: Bideo emanaldia Errotan, 19:30etan: Venezuela Bolivariana: Pueblo y lucha de la IV guerra mundial. Ekainak 15, asteazkena: Hitzaldia Errotan, 19:30etan: De las barricadas a las entrañas del monstruo. Colombia, sindicalismo y derechos humanos. Ekainak 16, osteguna: Hitzaldia Errotan, 19:30etan: Palestina, soberania y territorios, claves para la superación de un conflicto político.


Doberako bazkideek erabakiko dute Gabonetako loteria jokatu ala ez

Dobera Euskara Elkarteak Gabonetako loteriaren partizipazioak saldu izan ditu azken urteetan. Maiatzean egin zen Bazkideen Ohiko Batzarrean ordea zalantzan jarri zen Doberak Gabonetako loteria saldu beharko ote lukeen. Hori horrela, erabaki zen bazkideek bozketa bidez erabakitzea datozen urteetan zer egin.

Doberak azaldu duenez, loteria saltzearen arrazoia da dirua lortzea: joan den Gabonetan 516,26 euro lortu ziren. Bozketan Gabonetako loteria saldu edo ez saldu erabakiko dute bazkideek. Erabaki bat hartu ahal izateko 25 bazkideen gutxienekoa jarri du Doberak. Bazkideek bozketan parte hartzeko bi modu dituzte: dobera@dobera.eus helbidera idatzita edo Larramendi 11 zenbakian duen egoitzatik pasata. Urriaren 18ra arte izango da aukera.


Lan Poltsarako 2. Taldeko Ekoizpeneko Sare Teknikoaren behin behineko emaitzak

EiTBk dagoeneko lan poltsarako 2. Taldeko Sare Teknikariaren argitaratu ditu merezimenduen behin behineko emaitzak

EUSKAL TELEBISTA EA sozietateko Enplegu Deialdi Publikoaren (EDP 2019) dela eta, EiTBk dagoeneko Lan poltsarako 2. Taldeko Sare Teknikaren merezimenduen behin-behineko emaitzak argitaratu ditu

Erreklamazioak aurkezteko epea ekainaren 22ra bitartekoa da, hori barne. Erreklamazio-eskabideak posta elektronikoz bidali beharko dira honako helbide honetara: hautakaketa@eitb.eus Lanpostuari dagokion erreferentzia idatzi beharko da mezu elektronikoko gaiaren eremuan.

Honako agiri hau dago erantsita:

- Sare teknikariaren merezimenduen behin behineko emaitzak


Trafikoa geldirik dago BI-2301 errepidean, kamioi bat irauli ostean

Atzo gauerdia baino lehentxeago jazo zen istripua. Gidaria Mendaroko ospitalera eraman zuten zaurituta. Kamioiak txatarra garraiatzen zuen, eta istripuaren ondorioz errepidea itxi behar izan dute bi norabideetan. Oraindik ere itxita jarraitzen du. Gidaria Mendarora eraman dute, eta momentuz ez dago bere nortasun zein egoeraren berririk.


Ekainaren 27tik uztailaren 5era itxita izango da kiroldegia

Urtero garai honetan egiten diren mantenimendu lanak direla-eta, Lubaki kiroldegia itxita egongo da astebetez ekainaren 27tik aurrera. Tarte horretan, bazkideek Azpeitiko kiroldegia erabiltzeko aukera izango dute, bertako bazkideen baldintza berdinetan.

Horretarako, ordea, erabiltzaileek aurrez Zumaiako kiroldegian idatzi bat eskatu beharko dute ekainaren 27aren aurretik. Azpeitiko kirol patronatuak (igerileku eta kiroldegiak) eskaintzen dituen zerbitzuen berri izan nahi duenak Lubaki kiroldegira jo beharko du, edota Azpeitiko kiroldegira (943 81 30 69) edo igerilekura ( 943 81 41 21) deitu.


«Lexiko bat hiltzen ari da, eta beste bat sortzen»

Euskarak zer aldaketa izan dituen aztertu ditu Ibarrak. Gazteen hizkerari nabarmen erreparatu dio, aldaketak haiek sortu ohi baitituzte. Beste hizkuntza handien eragina ere aipatu du.


Udaldiaren amaiera

Miarritzeko Maitaldia

Konpainiak: EliralE, Ekuadorko Dantza Konpainia Nazionala eta Torinoko Antzokiko Balleta.

Lekuak: Miarritzeko Les Decouvertes, Kasinoa eta Gare du Midi antzokiak. Egunak: irailak15 eta 16.

Uda bere azkenetan dagoela amaitzen da Miarritzeko Maitaldia, eta horrek galera sentsazio bikoitza uzten digu beti, urrun ikusten ditugulako hurrengo udaldia eta dantza sorta bikaina berriz ere ikusteko aukera.

Jaialdiaren azken egunetan Euskal Herriko hiru talde programatu dira: Anakrusa kalean eta lan labur batekin, Dantzaz konpainia Naufragoak piezarekin hondartzan, eta EliralE H delakoaren estreinaldiarekin, Les Decouvertes aretoan. H piezarako Amaia Hennebutte-Millard eta Ur Apalategiren testu banatan oinarritu da Pantxika Telleria, nahiz eta piezaren egituragatik gehiago nabarmendu den Amaiaren Himalayajavakaputazidiburrina izenekoa.

Ipuinaren protagonista neskato bat izanik, partxiseko kolore bana nagusitu da pertsonaia bakoitzaren arropan, eta hitzek eta soinuek garrantzi handia hartu dute proposamenaren diseinuan. Noizean behin kantuka etorri zaigu testua, beste batzuetan bi mutilen jantzietatik irten da musika —Piazzolaren tango baten hitz dibertigarriekin, kasu—, eta nagusiki, Joxelu Berasategik gidatu du kontakizuna, bere deklamazio sinkopatuari esangura emanez eta haurtzaroa taldekideekin gogoraraziz, silabak txantxikuen soinu politen antzera ahoskatuta.

Funtsean, ulertu ezin dugunaren defentsa egiten dute idazle biek, logika hutsaren antzutasuna nabarmenduz, eta Telleriaren hautua ere bide horretatik ibili da: hasierako hermetismoa gorabehera, ipuin bateko ilustrazioak balira bezala atondu ditu taula gaineko irudi poetikoak, irakurlearen barne sentsazioak irudikatuz eta balizko narrazio linealari uko eginez.

Hurrengo egunean, beren maila ukaezina erakutsi du Ekuadorko Dantza Konpainia Nazionalak, Maria Luisa Gonzalezen gidaritzapean. Lehen atalean Jorge Alcolea kubatarraren La condición dantzatu dute, estetika garaikidea, bideo-irudi sormentsuak, hari-txotxongilo bat eta dantzarien itzal proiektatu poetikoak konbinatuz. Bigarren aldian, berriz, El otro Bolero etorri da, Ravelen melodia ezagunarekin. Ziburuko semeak ez zuen inoiz pentsatuko bere musikan inspiraturiko koreografiak hirutan emango zirela jaialdi berean, baina kasu honetan behintzat, merezi izan du, Herve Maigretek keinu aberats eta edertasun sakoneko lana sortu baitu, giza dentsitate handiko esaldi eta segida koreografikoak osatuz jatorrizko konposizioaren mekanikatik haratago.

Amaierako emanaldia Torinoko Antzokiko Balletari egokitu zaio, Le vergini lanarekin. Edertasunaren iheskortasuna gaitzat hartu duen lan honek hasiera bikaina ukan du maillot zuria janzten zuten sei dantzari lirainak eszenako eremu zurian sartu eta behera ziplo erortzean. Metafora ausart horrekin hasi eta beste hainbatekin jarraitu du Matteo Levaggiren koreografiak Hildur Gudnadottir-en musika tragikoaren pean. Eszenako sei dantzariek edertasun abstraktua erakutsi dute, gizon edo emakume izateari kasu egin gabe, eta ugariak izan dira gogoetarako pausak, mugimendua bera pausatua izateaz gain. Gorputzak une batzuez altxatzen ziren, zoruan erorita luzaroan geratzeko, eta estilo garaikidea ariketa atletikoekin eta ballet klasikoko ukituekin elkartu da, edertasuna lortzeko bilaketa desesperatuen artean. Emanaldiaren erditik aurrera, ordea, ezerezean geratu dira koreografoaren asmoak, eta Txaikovskiren melodia erromantiko berantiarretan galdu dira dantzarien ahaleginak eta proposamena bera.


Eskubideak eta eginbeharrak

Neoliberalismoa, besteak beste, lotura kolektiboen deuseztapenan datza, eskubide indibidualen defentsa sutsuaz jendartea hezurmamitzen duen joera edo harreman oro satanizatzen delarik. Ongi ezagutzen dugu emaitza: ez eskubide pertsonalik, ezta kolektiborik ere, sistema honetan jaun ta jabe dabilen bakarra dirua baita.

Eztabaida piztu du Nafarroan zaborrik ez bereizteko eskubidearen aldarrikapenak. Badirudi batzuendako edozein joera zibilizatzaile bultzatzea inposizioa dela. Agian, bide horretatik segituz, ezkerreko errailetik gidatzea edo egurra etxera eramateko Takonerako zuhaitzak botatzea eskubide gisa hartu beharko genituzke. Ez naiz iritzi horretakoa, alta. Beste zibilizazio bat eraikitzeko urrats ttikienek ere balio dutelakoan nago, batez ere elkartasuna eta elkarbizitza justua berekoikeriaren gainetik defendatzen direlarik.


Dokumentalaren aurkezpena, ostegunean

Ekainean bertan behera geratu zen Ni, Urumea dokumentalaren aurkezpena, eta ostegunerako jarri dute zita berria; arratsaldeko 19:00etan kultur etxean ikusi ahal izango da Urumea ibaiaren eta inguruko herrien historia kontatzen duen dokumentala, debalde, eta Gaizka Arangurenek aurkeztuko du.


Gertu izan arren, txapelik gabe geratu da Erasun

Promoziozko buruz buruko finalean 17-22 galdu du Erasunek Bakaikoaren aurka. Partida gogorra jokatu dute biek ala biek.

"Sekulako penarekin" geratu da pilotari zizurkildarra. "Finalak ez dira beti jokatzen, eta buruz buru are gutxiago. Lan asko egin dut finalera iristeko, eta aukera izan dut, baino ez dut lortu. Eta pena handiarekin geratu naiz", esan du Erasunek.

Nahiko ondo hasi du partida Erasunek, pilota gozatuz. Baina Bakaikoak mina egin dio sakearekin. "Ez nekien non kolokatu errestoan, eta mina egin dit". Jokoan ere nagusitzen joan da Bakaikoa eta abantaila hartu du partidan, 9-18 jarriz. Hortik aurrera hobeto aritu da Erasun eta markagailuan gerturatu da. "Bukaeran pixka bat hobeto aritu naiz, baina abantaila handia zuen, eta berak ez du ezer erregalatzen, eta nik egin behar nituen tanto guztiak". Zizurkildarrak estutu badu ere, Bakaikoak sufritzen jakin du eta azkenean bera izan da txapelduna. Partida gogorra izan da, ia 400 pilotakadarekin, eta hori ere jokoan nabaritu da, askotan tantoa ondo bukatzen kosta egiten baitzitzaien bi pilotariei.

Datorren urtean berriro saiatuko dela txapelaren bila joaten esan du Erasunek: "Buruz buru jokatzea gustatzen zait, pilotan dagoen gauza handiena eta politena da. Saiatuko naiz datorren urtean ere txapelketa jokatzen".


Larraburua elkarteak apirilaren 10ean eginen du urteko batzarra

Larraburua Jubilatu elkarteak heldu den igandean, apirilaren 10an eginen du elkarteko batzar orokorra Larraburuan, meza nagusiaren ondotik. Bertan, iazko kontuak onartuko dira, aurtengo aurrekotua aztertuko da, junta berrituko da, eta aurtengo egitasmoen berri emanen da harat biltzen diren bazkideen aitzinean.


Amaiur, "gatazkaren konponbidearekin zein bakearekin konprometitua"

"Euskal Herriarekin eta gatazkaren konponbidearekin zein bakearekin konprometituriko proiektu batekiko ilusioa konpartitzen duen pertsona ekipo bat osatzen dugu". Hala esan du Iñaki Antiguedad Amaiur koalizioko Bizkaiko zerrendaburuak gaur, hainbat taldekiderekin emandako prentsaurrekoan. Ezker abertzaleak, Aralarrek, EAk eta Alternatibak osatzen dute Amaiur.

Euskal Herriaren aitormena eta eskubideak exijituko dituztela iragarri dute. "Bizi dugun une historikoan Espainiako eredu politiko, ekonomiko eta kulturalaren aurrean bere etorkizunaren jabe izan nahi duen nazioa badela esan nahi dugu argi eta ozen, aldaketa politiko eta sozialaren prozesuan behin betiko bakea, aitorpena eta konponbide demokratikoen agertokia eskatzen duen nazioa".

Azaroaren 20an izango dira Espainiako Kongresurako eta Senaturako hauteskundeak.


Korrika badator

Martxoaren 26tik apirilaren 5era, euskararen alde Euskal Herria zeharkatuko duen 16. Korrika antolatzeko batzordeetan parte hartzeko deia egin du Aek-k.

-Zizurkilgo Korrika Batzordea: datorren otsailaren 10ean iluntzeko 20:00etan Zizurkilgo Atxulondo Kultur etxean.

-Amasa-Villabonako Korrika Batzordea: datorren otsailaren 11n iluntzeko 19:00etan udaletxeko balio anitzeko gelan.

-Andoaingo korrika batzordea: datorren otsailaren 12an iluntzeko 19:00etan Urigaineko bilera gelan.


Laguntzaile pertsonala gure mugikorrean

Tolosaldea LHko informatikako ikasle Nerea Descalzo izan dugu gaur teknologiaren tartean. Laguntzaile pertsonalei buruz hitz egin digu, eta zehazki 'My personal' programa gomendatu digu.


Azaroko Txapliguko egitaraua!

Azaroko asteburuak ekintzaz beterik datoz oraingoan ere!

Tartean azaroaren 19an Gasteizeko izotz pistara irteera egingo da eta interesa duen orok izena emateko aukera du Jarduneko bulegoan.

Animatu!


Urduñan

Asteburu honetan Urduñan izan gara, hotel-bainuetxe batean. Gutizia bat izan da, Begoren eta bion urtebetetzeak ospatzeko. Gau bakarra egin dugu, baina pozik itzuli gara, paraje ederrak sumatu ditugu-eta inguru hartan.

Gasteiz aldetik iritsi ginen “Urduñara,”:http://www.euskalnet.net/kmendibil/orduna_principal.html euripean eta behe lainoak lagunduta. Hala ere, ordeka zoragarriak sumatu genituen inguruan. Hotela eraikin izugarri handia da, neoklasikoa, eta herriko plazan dago. Garai batean aduana hor zegoen, eta bertan kobratzen zitzaien zerga Gaztelatik Bizkaira sartzen ziren jeneroei. Oraindik ere atentzioa ematen du eraikinaren handiak.

Gaur egun hotela eta bainuetxea da behialako aduana. Gure neskek esan zuten bainuetxe gisa ez zela beste munduko ezer, beraiek hartu baitzuten bainua. Hotel bezala, berriz, nota hobea jaso zuen. Hala ere, gau eskasa igaro genuen, kalean sekulako oihuak entzuten ziren, gazte talde bat alboko arkupeetan aterpetu baitzen gauari aurre egiteko.

Bi ostera labur egin genituen Urduñan zehar, biak euripean: bat larunbat gauean, afaldu aurretik, eta bestea hoteletik irtendakoan, beribilera bidean. Herri ederra begitandu zitzaigun Urduña, denboraren joanean apur bat baztertuta geratu baldin bada ere Euskal Herriko komunikabide nagusietatik. Ez dakit zergatik, baina iruditzen zait itzuliko garela paraje haietara, eguraldi hobearekin ere zoragarria izango da eta.

Saiatu ginen Interneten bidez informazioa jasotzen eta erreserba egiten, baina ezin. Aduana hotela, horrela deitzen baita Urduñako hotela, kate baten barruan dago Aisia Hotelak, baina hor sareko kontuak ez dira iristen ezta eskaparate huts izatera ere.

Interneten, eskas


Udako kanta eta kontuak

Uda bakoitzak omen du bere abestia, la canción del verano delakoa. Gure inguruan ez gara ados jarri zein izan den aurtengoa; oso ospetsua izan ez den seinale, akaso.

Izan du, baina, uda honek bere mugimendua, eskumutur-dantza: za, za, za, za, za. Abanikoa izan da, dudarik gabe, uda honetako mugimendua. Madalen Jaietako irudi bat geratu zait buruan: alde batera eta bestera begiratu eta adin, neurri, eta klase guztietako jendea, abanikoa eskuan, eskumuturrak dantzatzen za, za, za, za, za… mugimendu harmonikoan.

Uda hau, eta zer esanik ez Madalen Jaiak, zerbait izan badira, beroak izan dira. Eta izango zen ezaugarri hori norbaiten pozgarri. Esamesek diotenez, eta San Fermin Jaietan izan ziren lagun batzuk baieztatu digutenez, kexu ziren festarik festa ibiltzen diren kale-saltzaileak, aurtengo jaietan gutxi edo batez saldu dutelako. Egia esan, fenomeno soziala bihurtzen ari den goizeko seietako diana ikusi besterik ez zegoen. Ez ziren asko nabarmendu argi koloreduneko betaurreko, eraztun eta gisakoak.

Herri askotan egunak argitzerako poltsikoak huts-hutsik harrapatu ditu munduko auskalo zein bazterretatik etorri eta gau osoa festan ginenon peskizan ibili diren gaueko langile horiek.

Eskerrak bero egin duen, eta horrek zertxobait salbatuko zuen festen kanpaina. Gauza asko aitortu behar zaizkie pertsona horiei. Bat nabarmentzekotan, egoeretara egokitzeko duten gaitasuna. Hala, ekaitzak lau tanta bota orduko, abanikoak ordezkatuak zituzten era guztietako aterkiengatik. Harrigarria da guk zer nahi edo zer behar eta berehala gure eskura nola jartzen duten: zer nahi, hura eskaini.

Beroagatik baino gehiago eguraldi eguzkitsuak hala eskatuta, guztiok kontsumitu dugun produktuetako bat eguzkitik babesteko krema izan da. Aitortu behar dut gutxi ulertzen dudala aloe veraz, E bitaminaz, UVA izpiaz eta abarrez. Baina bai konturatu naiz zeinen konplikatua bihurtu dugun bizitza. Marketinak zalantza eternalean murgildu gaitu. Gauzarik sinpleena erosteko mila eta bi aukera izateak, norberarentzat zer den egokiena eta batez ere komenigarriena erabakitzeak buruhauste handiak ematen dizkigu jende korrienteari; zalantzan geratzeko beti hau, bestea edo beste hura hartu beharko zenukeen.

Behin eguzkitik babesteko krema bat erosteko behartu nintzen. Erabaki nuenean, ez erraz-erraz, zein babes indizea komeni zitzaidan, krema, gela edo olioa behar nuen, eta beste hainbeste kontu, hurbildu nintzen, bada, betiko dendara.

Dendariari inongo zalantzik ez uzteko, eta produktua zehatz-mehatz deskribatu niolakoan, arrapaladan bota nion erosi nahi nuena. Aho bete hortz geratu nintzen krema kaxa luzatu zidan bitartean erretorika osatu zuenean: «Anti-manchas y anti-edad».

Ordutik, nire begien parera iristen diren eguzki babesle krema pote guztien etiketei begira nago. Eta ikusi dut aurtengo krema guztiak adinaren aurkakoak direla. Hamaika ikustekoak jaio gara!

Estatubatuarrek denboraren makina aspaldi asmatu eta erabilita omen dute… marka handiagoa da edozein ertzeko lurrin dendan adinaren aurkako ukenduak saltzea, alajaina!

Pentsatzen jarrita, ohartu naiz bete dudan urte bakar bat ere ez dudala saltzeko. Horregatik, ez, mesedez, nik adina izaten jarraitu nahi dut!

Adina aipatuta, urteak ez doazela alferrik konturatu nintzen dokumental bat ikusten ari nintzela. Dokumentala, Euskal Herria ur azpian utzi zuten uholdeen 30. urteurrenaren harira egin dute. Keinu bat egiten ari ziren garaiko telefonoei, autoei, eta halako batean 1983ko udako kanta ipini zuten, «vamos a la playa o, o, o», gogoratzen duzu kanta?


Hainbat herritar elkarretaratu da errauste plantaren aurka

Errausketaren Aurkako Mugimenduak deituta, elkarretaratzea egin dute gaur arratsaldean Zarauzko Osasun Zentroaren aurrean. Hainbat herritar elkartu dira bertan, Osasuna bermatu, erraustegia gelditu lelopean, errauste plantaren aurka.


Igandean jarriko dute martxan TAO sistema Zarautzen

Igandetik aurrera «ezinbestekoa» izango da TAOko txartela autoan itsatsi eta ordainketa eginda izatea. Egun horretan jarriko da martxan aparkaleku arautuen sistema herri osoan. Iaz zabaldu zuten TAO herri osora, eta aurten ere bide beretik jarraituko dute. «Beste ezer baino lehen» etxean TAOko txartelarekin batera jasotako ordainagiriko datuak zuzenak diren egiaztatzea komeni dela nabarmendu dute Zarauzko Udaletik. Daturen bat aldatu beharko balitz, gutunazalean jasotako txartela zein ordainagiria hartu eta TAOko bulegora jo beharko da datuok zuzentzera eta txartel berria jatsotzera. Datuak zuzenak badira, txartel berria autoan itsatsi beharko da, dagokion kopurua ordaindu ondoren.

Jarduera ekonomikoari dagokionez, iaz txartel mota hori izan zutenek aurten zuzenean jasoko dute etxean. Lehen aldiz erabiliko dutenek, berriz, TAOko bulegora jo beharko da hori eskuratzeko. Horretarako, jarduera ekonomiko hori egiteko ibilgailua behar dutela justifikatu beharko dute erabiltzaileek.

Aurten zazpi langilek pasatu dute dagoeneko TAOko zainketa lanak egiteko hautaketa prozesua. Lanbideren bidez kudeatu dute hori; lan horretarako profil aproposak eskatu zizkion udalak zerbitzu horri. Azterketa horiek gainditu zituzten 15 lagunek ahozko beste proba bat egin dute.


Kooperatiben ereduan 'konfiantza osoa' adierazi du Mondragon taldeak

Joseba Egibarrek salatu egin du Jaurlaritzak emandako diru-laguntzak "hornitzaileei ordaintzeko" erabili zituela Fagor Etxetresnak enpresak , eta ez bideragarritasun plana bultzatzeko.

Mondragon Korporazioak kooperatiben ereduan "konfiantza osoa" duela adierazi du, Fagor Etxetresnak hartzekodunen konkurtsoan sartu eta horren harian sortutako iskanbileran ondoren. Enpresa jarduerekin, enpleguarekin eta korporazioaren parte direnen arteko elkartasun mekanismoekin duen konpromisoa berretsi dute Mondragoneko arduradunek.

Mondragon Korporazioak (lehengo MCC) komunikatua atera du "kooperatiben ereduaren sendotasuna eta baliotasuna" azpimarratzeko, "eredu horretan "protagonismoa pertsonena eta elkartasunarena delako".

Komunikatuaren bidez, asteazkenean Fagor Etxetresnak empresa hartzekodunen konkurtsoan sartu zenetik sortutako albisteei erantzun nahi izan diete.

Krisi testuingurua

Agirian Mondragon Korporazioak taldearen datu ekonomiko nagusiak agertzen dira, eta datu horiek dira, Mondragonen iritziz, "kooperatiben ereduaren baliotasuna eta eraginkortasunaren" adibide onenak "krisia eta enpleguen deuseztapena nagusi diren testuinguruan".

Korporazioaren arabera, taldearen parte diren kooperatiba "autonomo eta juridikoki independenteen artean elkartasun mekanismoak daude; mekanismo horiek babesa eman digute iraganean, eta etorkizunean gure nortasunaren ikurra izango dira".

Egibar: "Diru-laguntzak ez dituzte bideragarritasun planerako erabili"

Joseba Egibar Legebiltzarreko EAJko bozeramaleak adierazi duenez, Fagor Etxetresnak enpresak "hornitzaileei ordaintzeko" erabili zituen Jaurlaritzak emandako diru-laguntzak, eta ez bideragarritasun planean.

Radio Euskadinko eztabaida batean, EAJko agintariak esan du Jaurlaritza kooperatibaren egoeraren berri izan eta berehala lanean jarri zela eta laguntzeko neurriak eta diru-laguntzak onartu zituztela.

Jarraian, laguntza guztiak "urriak" izan direla esan du, "behar bezala erabili ez direlako. Laguntzak "bideragarritasun planean" erabiltzekoak ziren. Plan horren arabera, Mondragon Korporazioko enpresa kopurua hirura murriztu behar zen. "Kirurgia neurri sakonak behar ditu", gaineratu du jeltzaleak.


Aldarriak zehaztu du helburua

Aritz Arzallus absolbitu du Gorenak, «eskubide bat aldarrikatu» zuela esanda. Kasua berezia da; argazkiaren alboan idatzita zegoen aldarria erabakigarria izan da erabakia hartzeko garaian.


Camargok lehen postua sendotu du, Orion irabaziz

KAE 2 ligan lider sendoa da Camargo. Sei estropada jokatu dituzte, eta hirutan izan da onena. Atzo jokatu zuten seigarren jardunaldia, Orion, eta Camargoren hirugarren garaipena ikusi zuten zaleek. Eremu berrian jokatu zen, itsasoan, eta azken luzean erabaki zen garailea. Camargo Santoña baino segundo bat atzerago zen azken txandako azkeneko ziabogan, eta Getxo baino bi atzerago, baina, gero, ia hiru segundo atera zizkion Santoñari, eta zazpi Getxori. Sailkapen nagusian, sei puntu ateratzen dizkio Camargok Santoñari, eta zazpi Getxori. Gaur, Pasaian, KAE 1 ligakoak ariko dira, erlojuaren aurka, 16:00etan.


Kepa taxista eta Montebelloko neska

Txurruk istorio hunkigarri bat ekarri digu Survivor tartean. Euskal Herrian isolatuta geratu den neska bat bere Italiako familiaren etxeraino eraman du.

Kepak ezusteko bat jaso du 'GU' saioan.


EAJk nagusigoa mantendu du Bizkaian

EAJk Getxon, Santurtzin, Durangon, Zornotzan, Basaurin eta Sestaon gobernatuko du; Bilduk Gernikan, Bermeon, Ondarroan eta Lekeition; eta PSEk Barakaldon, Portugaleten eta Ermuan.

Tontxu Rodriguez sozialista Barakaldoko alkate izendatu dute berriz. Gaurko saioan, alderdi guztiek euren hautagaiak babestu dituzte, eta, horrenbestez, PSE-EEk eskuratu du Alkatetza, alderdi bozkatuena izan baitzen hauteskundeetan.

Getxon, Imanol Landa (EAJ) berriz izendatu dute alkate, alderdi bozkatuenaren zerrendaburua izateagatik. Gainerako alderdiek (PP, Bildu, PSE) euren hautagaiak babestu dituzte.

Basaurin, EAJk Alkatetza berreskuratu du Andoni Busquet hautagaiarekin. Bere alderdiaren zortzi zinegotzien babesa izan du. PSEk eta PPk euren hautagaiak babestu dituzte, eta Bildu abstenitu egin da.

Santurtzin, Ricardo Ituartek (EAJ)&' || 'nbsp;bigarren aginaldiz jarraian gobernatuko du, gehiengo osoarekin (12 zinegotzi). PSEk (4), Bilduk (3) eta PPk (2) euren hautagaien alde egin dute.

Portugalete, Mikel&' || 'nbsp;Torres sozialista izango da berriz alkate, PSE-EEren eta PPren botoei esker.

Sestaon, Josu Bergarak (EAJ) eskuratu du Alkatetza, bere alderdiaren botoekin. Aurreko legegintzaldian, PSE-EE izan zen udal gobernuan.

Galdakaon, Ibon Uribe jeltzalea izendatu dute alkate, alderdi bozkatueneko hautagaia baita. Bozketaren emaitza honakoa izan da: EAJk 8 boto, Bilduk 5, PSE-EEk 3, UHk 2, PPk 2 eta GB-IUk 1.

Durangon, Aitziber Irigoras jeltzalea berriz hautatu dute alkate, zerrenda bozkatuenaren burua baita. EAJren zortzi zinegotziek haren alde bozkatu dute, baina Bilduk ere zortzi boto izan ditu (koalizioaren 6 zinegotzienak eta Aralarren biak). PSEk eta PPk euren hautagaiak babestu dituzte.

Elorrion, EAJk Alkatetza kendu dio Bilduri. Koalizio abertzalea izan zen bozkatuena, baina PPk jeltzaleen alde egin du, eta gehiengo osoa batu dute. Saioa amaitzean, Bilduko jarraitzaileek "faxista" eta "EAJ, espainiarra" oihukatu diete bi alderdiotako zinegotziei.

Gernikan, Jose Maria Gorroño Bilduko hautagaia izendatu dute berriz alkate. Bere alderdiaren 12 zinegotziek babestu dute, eta EAJren bostak abstenitu egin dira. Aurreko agintaldian, Gorroño EAren aldetik izan zen alkate.

Ondarroan, Miren Argia Ituarte Bilduko hautagaiak alkatetza berreskuratu du ezker abertzalearentzat, gehiengo osoz: koalizioaren 9 zinegotzi EAJren lauen aurka.

Bermeon, Idurre Bideguren Bilduko hautagaiak bereganatu du Alkatetza, gehiengo osoz, azken lau urteetan EAJk gobernatu eta gero.

Trapagaranen, Xabier Cuellar EAJko hautagaiak Alkatetza kendu dio Jesus Gonzalez Sagredo sozialistari. PSE-EEren zerrendaburua bozkatuena izan da hauteskundeetan, eta alkate izan da azken 20 urteetan, baina EAJk Bilduren babesa jaso eta gehiengo osoa lortu du.

Ermuan, Carlos Totorika sozialista berriz hautatu dute alkate, PSE-EEren zazpi zinegotziek eta PPren laurek babestuta. EAJk, Bilduk eta EBk euren hautagaien alde bozkatu dute.

Bilduk Sopelako Alkatetza lortu du (7 zinegotzi) eta, ondorioz, Saioa Villanueva izendatu dute alkate berria. EAJk (7) eta PPK (1) euren bozak batu dituzte eta PSEk (2) bere hautagaiaren alde bozkatu du. Sopelako alkatea EAJkoa izan da beti.

Lanestosan, ezustekoa. PSE-EEk Bildu babestu du, eta koalizio abertzaleko hautagaia da alkate berria. Horrela, EAJk galdu egin du alkatetza, Bilduk baino zinegotzi bat gehiago lortu arren.

Lemoan, Saioa Elejabarrieta Bilduko hautagaia izendatu dute alkate, PSE-EEk EAJko hautagaiari babesa eskaintzeari uko egin eta bere hautagai propioen alde bozkatu ostean.


‘Martin Zalakain’ ikuskizuna egingo dute larunbatean Ederrena pilotalekuan

Larunbatean, 20:00etan, Martin Zalakain dantza eta musika ikuskizuna egingo dute Urretxuko Ederrena pilotalekuan. Pio Barojaren Zalacain el Aventurero nobelan oinarritutako lan honen zuzendaria Juan Antonio Urbeltz da. Gidoia Harkaitz Canok idatzi du eta Barojaren rola Ander Lipusek betetzen du.

Sarrerak dagoeneko salgai daude 10,15 euroan: arratsaldetan Ederrenan eta egunean bertan 18:30etik aurrera.

Emanaldia atzo aurkeztu zuten, Urretxuko Aizpurunea kultur etxean. Aurkezpenean Juan Antonio Urbeltz zuzendariak, Iñaki Arregi dantza maisuak eta Jon Luqui alkateak parte hartu zuten. Urretxu eta Zumarragako dantzari eta txistulari beterano batzuk ere bertan egon ziren.

Luquik Baldorba abestiaren letra idatzi zuen gizona (Urbeltz) ezagutzea eta ikuskizun hau Urretxura ekartzea «ohorea» dela esan zuen.

Urbeltzek ikuskizun hau egitea duela lauzpabost urte bururatu zitzaiola aipatu zuen. Helburua dantza herrikoiei luxuzko erakusleiho bat ematea da.

Hungariarrek, irlandarrek eta andaluziarrek beraien musika eta dantzak mundu osoan ezagun egitea lortu dutela eta hemen ere gazteak lanerako gogoarekin ikusten dituela esan zuen. «Ondo abestu eta dantzatzeko gogoa duten gazteak ditugu. Hori Martin Zalakain lanean ikus daiteke. Urretxuarrek asko gozatuko dute».

Lan asko egin dutela azpimarratu zuen. «Entseguak Iñakik zuzendu ditu. 19:00etatik 21:00etara lan egin dugu. Iñaki da mirari hau azaltzeko pertsona egokiena».

Western karlista

Arregik nobela bat dantzatzea lortu dutela esan zuen. «On Pioren papererako aktore bat behar genuen eta Ander Lipusengana jo genuen. Berak Harkaitz Canorengana jo zuen eta gidoia idazteko eskatu zion. Desafioari oso gustura heldu zion. Western karlista oso erakargarria izango zela esan zuen».

Hala suertatu da. Dagoeneko milaka lagunek ikusi dute, Bilbo, Donostia, Baiona, Andoain, Miarritze eta Iruñean. «Martin eta Kattalinen istorioa oso hunkigarria da. Romeo eta Julietaren antzekoa da, baina karlista eta liberalekin. Gainera, musika oso iradokitzailea du. Musikaz Mikel Urbeltz arduratu da eta bere amaren itzala dago atzean. Zalakainek Baldorba boleroa dantzatzen du kartzelatik irteten denean eta bolero hori Marian Arregik konposatu zuen», azaldu zuen.

Arregik Euskal Herri osoko adin guztietako dantzariek parte hartzen dutela ere azpimarratu zuen. «Joan zaitezte ikustera. Ez zarete frustratuta irtengo. Ziur bigarrengoz joatea erabakiko duzuela. Eta ez naiz Bilbokoa, e!», amaitu zuen.